
ΒΟΥΛΗ ΤΩΝ ΕΛΛΗΝΩΝ
ΠΕΡΙΟΔΟΣ Κ΄- ΣΥΝΟΔΟΣ Α΄ 
ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ

                                                        Π Ρ Α Κ Τ Ι Κ Ο
                                                (Άρθρο 40 παρ. 1 Κ.τ.Β.)

Στην Αθήνα, σήμερα, 17 Μαΐου 2024, ημέρα Παρασκευή και ώρα 12.25΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Αντιπροέδρου αυτής, κυρίου Στέφανου Γκίκα, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Άμυνας «Ίδρυση Ελληνικού Κέντρου Αμυντικής Καινοτομίας, εκσυγχρονισμός θεσμικού πλαισίου των Ανωτάτων Στρατιωτικών Εκπαιδευτικών Ιδρυμάτων, σύσταση Κοινού Σώματος Πληροφορικής στις Ένοπλες Δυνάμεις και λοιπές διατάξεις» (3η συνεδρίαση).
Στη συνεδρίαση παρέστησαν ο Υπουργός Εθνικής Άμυνας, κ. Νικόλαος Δένδιας, καθώς και αρμόδιοι υπηρεσιακοί παράγοντες. 
Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. 
 Παρόντες  ήταν οι κ.κ. Βουλευτές κ.κ. Αβραμόπουλος Δημήτριος, Ανδριανός Ιωάννης Βασιλειάδης Βασίλειος (Λάκης), Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Θεοδωρικάκος Παναγιώτης (Τάκης) Καββαδάς Αθανάσιος, Κακλαμάνης Νικήτας, Καλογερόπουλος Δημήτριος, Κατσανιώτης Ανδρέας, Κτιστάκης Ελευθέριος, Λαμπρόπουλος Ιωάννης, Λιούτας Αθανάσιος, Μπουκώρος Χρήστος, Παναγιωτόπουλος Νικόλαος, Ρουσόπουλος Θεόδωρος (Θόδωρος), Στυλιανίδης Ευριπίδης, Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Αποστολάκης Ευάγγελος, Δούρου Ειρήνη (Ρένα), Ηλιόπουλος Όθων, Θεόφιλος Ξανθόπουλος, Κασιμάτη Ειρήνη (Νίνα), Πολάκης Παύλος, Τζάκρη Θεοδώρα, Χρηστίου Ραλλία, Γιαννακοπούλου Κωνσταντίνα (Νάντια), Μάντζος Δημήτριος,  Μιχαηλίδης Σταύρος, Μπιάγκης Δημήτριος, Κομνηνάκα Μαρία, Τσοκάνης Χρήστος, Παπαναστάσης Νικόλαος, Κτενά Αφροδίτη, Χήτας Κωνσταντίνος, Σαράκης Παύλος, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Ρούντας Γεώργιος, Ζερβέας Αλέξανδρος, και  Καζαμίας Αλέξανδρος.

ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Κυρίες και κύριοι συνάδελφοι, αρχίζει η τρίτη συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Άμυνας «Ίδρυση Ελληνικού Κέντρου Αμυντικής Καινοτομίας, εκσυγχρονισμός θεσμικού πλαισίου των Ανωτάτων Στρατιωτικών Εκπαιδευτικών Ιδρυμάτων, σύσταση Κοινού Σώματος Πληροφορικής στις Ένοπλες Δυνάμεις και λοιπές διατάξεις».
Παρίσταται ο Υπουργός Εθνικής Άμυνας κύριος Νικόλαος Δένδιας. 
Πριν εισέλθουμε στην συζήτηση επί των άρθρων, προχωρούμε κατά τα ειωθότα στην ψήφιση επί της αρχής. 
Ο Εισηγητής της Πλειοψηφίας κύριος Χρήστος Δερμεντζόπουλος, έχει το λόγο για την ψήφο του.
ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Εισηγητής της Πλειοψηφίας): Ψηφίζω υπέρ, κύριε Πρόεδρε.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ο Εισηγητής της Μειοψηφίας κύριος Ευάγγελος Αποστολάκης;
ΕΥΑΓΓΕΛΟΣ ΑΠΟΣΤΟΛΑΚΗΣ (Εισηγητής της Μειοψηφίας): Επιφύλαξη, κύριε Πρόεδρε, μέχρι τη συζήτηση στην Ολομέλεια.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ο Ειδικός Αγορητής της Κ.Ο. «ΠΑΣΟΚ-Κίνημα Αλλαγής» κ. Δημήτριος Μπιάγκης; 
ΔΗΜΗΤΡΙΟΣ ΜΠΙΑΓΚΗΣ (Ειδικός Αγορητής της Κ.Ο. «ΠΑΣΟΚ-Κίνημα Αλλαγής»): Επιφυλασσόμαστε, κύριε Πρόεδρε.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ο Ειδικός Αγορητής της Κ.Ο. «Κομμουνιστικό Κόμμα Ελλάδας», κ. Παπαναστάσης;
ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»): Ψηφίζουμε κατά, κύριε Πρόεδρε.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ο Ειδικός Αγορητής της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ», κ. Παύλος Σαράκης δεν είναι εδώ.
Η Ειδική Αγορήτρια της Κ.Ο. «Νέα Αριστερά», κυρία Αθανασία Αναγνωστοπούλου;
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»): Καταψηφίζω, κύριε Πρόεδρε.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ο Ειδικός Αγορητής της Κ.Ο. «Δημοκρατικό Πατριωτικό Κίνημα “Νίκη”», κ. Οικονομόπουλος;
ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «Δημοκρατικό Πατριωτικό Κίνημα “Νίκη”»): Ψηφίζουμε «παρών», κύριε Πρόεδρε
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ο Ειδικός Αγορητής της Κ.Ο. «Σπαρτιάτες», κ. Ζερβέας;
ΑΛΕΞΑΝΔΡΟΣ ΖΕΡΒΕΑΣ (Ειδικός Αγορητής της Κ.Ο. «Σπαρτιάτες»): Επιφύλαξη, κύριε Πρόεδρε.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ο Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ», κ. Αλέξανδρος Καζαμίας, απουσιάζει.
Έχουμε δύο κόμματα, που απουσιάζουν αυτή τη στιγμή οι Ειδικοί Αγορητές. Περιμένουμε, λοιπόν, να ακούσουμε και τι θα πουν. Σε κάθε περίπτωση, το σχέδιο νόμου γίνεται δεκτό επί της αρχής, κατά πλειοψηφία.
Στο σημείο αυτό, ξεκινάμε με τις εισηγήσεις των Εισηγητών και μόλις έρθουν οι Ειδικοί Αγορητές των άλλων κομμάτων, θα ψηφίσουν.
Το λόγο έχει ο κ . Δερμεντζόπουλος, Εισηγητής της Πλειοψηφίας.
ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Εισηγητής της Πλειοψηφίας): Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, όπως αναφέραμε χθες η Κυβέρνηση και το Υπουργείο Εθνικής Άμυνας, προχωράει σε μια εμβληματική νομοθετική πρωτοβουλία, μια νομοθετική πρωτοβουλία που αποτελεί εθνική ανάγκη, να τρέξουμε να περάσουμε τις Ένοπλες Δυνάμεις σε μια νέα εποχή. Μια πρωτοβουλία που καλεί όλους, παρά το γεγονός ότι διανύουμε μια προεκλογική περίοδο, να συνεννοηθούμε στο αυτονόητο, να συμβάλλουμε ώστε να προχωρήσουμε σε κάτι που είμαι σίγουρος ότι αποτελεί κοινό τόπο για όλους και νομίζω ότι το είδαμε μέσα και από την ακρόαση των φορέων -ευχαριστούμε πολύ τους φορείς, η συμβολή και οι προτάσεις των οποίων είναι χρήσιμες και ήταν χρήσιμες και είδαμε ότι η συντριπτική πλειοψηφία βρίσκει το συγκεκριμένο σχέδιο νόμου σε θετική κατεύθυνση και υπάρχει ικανοποίηση- να εκσυγχρονίσουμε και εφόσον συμφωνούμε όλοι ακόμα περισσότερο τις Ένοπλες Δυνάμεις μας, να δημιουργήσουμε καινούργια συστήματα, χρησιμοποιώντας τις δικές μας δυνατότητες, με το δικό μας έμψυχο δυναμικό. Συνεχίζω, λοιπόν και εγώ με το ίδιο πνεύμα που διακατέχει και την πολιτική ηγεσία του Υπουργείου και σας καλώ να συμβάλλουμε όλοι μακριά από πολιτικές σκοπιμότητες προς την κατεύθυνση αυτή. 
Στην κατ’ άρθρο ανάγνωση του στο υπόψη σχέδιο νόμου προβλέπονται μεταξύ άλλων τα ακόλουθα. Το πρώτο μέρος και στα άρθρα 1 ως 2 αφορά το σκοπό και το αντικείμενο του. 
Στο δεύτερο μέρος και στα άρθρα 13 έως 13 προβλέπεται η σύσταση του Ελληνικού Κέντρου Αμυντικής Καινοτομίας, με στόχο όπως αναφέραμε την ανάπτυξη ενός οικοσυστήματος καινοτομίας στις Ένοπλες Δυνάμεις, την κινητοποίηση όλων των διαθέσιμων πόρων για έρευνα και ανάπτυξη, την αξιοποίηση των διεθνών διακρατικών σχέσεων, τη μεταφορά τεχνογνωσίας και την αξιοποίηση όλων των διεθνών αμυντικών οργανισμών, στους οποίους συμμετέχει η Ελλάδα. Η ρύθμιση αυτή επιδιώκει να καταστήσει την Ελλάδα πιο ανταγωνιστική στον τομέα της άμυνας και να αναπτύξει τεχνολογίες που θα ενισχύσουν την εθνική ασφάλεια. 
Στα συγκεκριμένα άρθρα αναφέρεται ο σκοπός και το αντικείμενο του Ελληνικού Κέντρου Αμυντικής Καινοτομίας, το μετοχικό κεφάλαιο, απαλλαγές και προνόμια, αλλά και η οργάνωση προγραμμάτων έρευνας και ανάπτυξης, η εποπτεία και ο έλεγχος, η διανοητική ιδιοκτησία το προσωπικό και το καταστατικό του. 
Στο μέρος γ΄ άρθρα 14 έως 42 περιλαμβάνονται διατάξεις, για τον εκσυγχρονισμό της λειτουργίας των Ανωτάτων Στρατιωτικών Εκπαιδευτικών Ιδρυμάτων. Σκοπός τους αποτελεί η περαιτέρω αναβάθμιση τους ως νευραλγικό πυλώνα της τριτοβάθμιας εκπαίδευσης και μεταξύ άλλων προβλέπεται η δυνατότητα αυτόνομης διοργάνωσης διδακτορικών σπουδών από αυτά, η απλοποίηση της διαδικασίας ίδρυσης προγραμμάτων μεταπτυχιακών σπουδών και η τροποποίηση της σύνθεσης του πειθαρχικού συμβουλίου των μελών ΔΕΠ για την ευχερέστερη σύγκλησή του. 
Περαιτέρω καθορίζεται η διαδικασία πρόσληψης επισκεπτών καθηγητών, παρέχεται η δυνατότητα συμμετοχής των στελεχών των Ενόπλων Δυνάμεων σε ερευνητικά προγράμματα και επέρχονται επίσης νομοτεχνικές βελτιώσεις και προσαρμογές περί λειτουργίας των ΑΣΕΙ με σκοπό την εναρμόνιση με το θεσμικό πλαίσιο λειτουργίας των ΑΕΙ. 
Το μέρος δ΄, άρθρα 43 έως 58, περιλαμβάνει την ίδρυση Τμήματος Πληροφορικής στη Στρατιωτική Σχολή Αξιωματικών Σωμάτων και τη σύσταση Κοινού Σώματος Πληροφορικής στις Ένοπλες Δυνάμεις. Στοχεύει στη θωράκιση των Ενόπλων Δυνάμεων ενόψει των σύγχρονων προκλήσεων κυβερνοασφάλειας, με τη σύσταση του Κοινού Σώματος Πληροφορικής, το οποίο στελεχώνεται από προσωπικό που ήδη υπηρετεί με συναφείς ειδικότητες στις Ένοπλες Δυνάμεις, καθώς και μέσω της ίδρυσης νέου Τμήματος Πληροφορικής στη Στρατιωτική Σχολή Αξιωματικών Σωμάτων, από την οποία θα προέρχονται οι νέοι αξιωματικοί του κοινού αυτού Σώματος και τέλος, με τη σύσταση της Μονάδας 1864, η οποία υπάγεται στη Διεύθυνση Πληροφορικής του ΓΕΕΘΑ. 
Το άρθρο 58 αναφέρεται στην Τεχνητή Νοημοσύνη και Αναλυτική Δεδομένων στις Ένοπλες Δυνάμεις και τη σύσταση τους στη Διεύθυνση Πληροφορικής του Γενικού Επιτελείου Εθνικής Άμυνας. 
Το μέρος ε΄, άρθρο 59 έως 72, περιλαμβάνει λοιπές διατάξεις και επιμέρους ρυθμίσεις θεμάτων που αφορούν μεταξύ άλλων τη ρύθμιση ληξιπρόθεσμων οφειλών του Εθνικού Οργανισμού Υπηρεσιών Υγείας προς τα στρατιωτικά νοσοκομεία για το χρονικό διάστημα 2012 έως 2022, στον απαραίτητο προσδιορισμό, για τον υπολογισμό του ύψους του εφάπαξ βοηθήματος που χορηγείται από τα Ταμεία Αλληλοβοήθειας των Ενόπλων Δυνάμεων μετά την προσαύξηση του Επιδόματος Ιδιαίτερων Συνθηκών, στη θέσπιση Ειδικής Αποζημίωσης Πληρωμάτων Πλοίων του Πολεμικού Ναυτικού, που βρίσκονται σε αποστολή και Ειδική Αποζημίωση Προσωπικού των Ενόπλων Δυνάμεων που εκτελεί ειδικές αποστολές, στο παράβολο υπέρ Ενιαίου Μητρώου Επιχειρήσεων Αμυντικού Τομέα, στη θέσπιση Ειδικών Προγραμμάτων Θητείας που απευθύνονται σε άνδρες και γυναίκες και συνδυάζουν την ακαδημαϊκή εκπαίδευση των συμμετεχόντων σε ανώτατα εκπαιδευτικά ιδρύματα και τα ανώτατα στρατιωτικά εκπαιδευτικά ιδρύματα, με την παροχή εξειδικευμένης και υψηλού επιπέδου στρατιωτικής εκπαίδευσης και ανάλογης αμοιβής και επίσης τροποποιείται το σύστημα αναδοχής φάρων, με σκοπό τη συντήρηση και επισκευή των εγκαταστάσεων και την προαγωγή του ολυμπιακού ιδεώδους. 
Ρυθμίζονται οι όροι και οι προϋποθέσεις για την κοπή δένδρων και την ατελή και χωρίς άδεια υλοτομία από τη Στρατιωτική Υπηρεσία με σκοπό την προστασία από τον κίνδυνο πυρκαγιάς. Επιπρόσθετα, θεσπίζεται στρατηγική ασφάλειας εθνικών διαβαθμισμένων πληροφοριών, η οποία θα προβλέπεται σε Προεδρικό Διάταγμα. Επιπλέον, προστίθεται ο Υπουργός Εθνικής Άμυνας στους συναρμοδίους Υπουργούς που καθορίζουν τον τρόπο και τα κριτήρια της δωρεάν διανομής συγγραμμάτων μέσω της Ηλεκτρονικής Υπηρεσίας «ΕΥΔΟΞΟΣ», προκειμένου να συμπεριληφθούν και οι σπουδαστές των ΑΣΕΙ. 
Τέλος, παρατείνεται η εποπτεία του Οικοδομικού Συνεταιρισμού Μονίμων Αξιωματικών Ελληνικού Στρατού από το ΥΠΕΘΑ. Τέλος, στο ΣΤ` μέρος περιλαμβάνονται οι εξουσιοδοτικές τελικές μεταβατικές και καταργούμενες διατάξεις και στο μέρος Ζ` η έναρξη ισχύος του νόμου. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε πολύ τον κ. Δερμεντζόπουλο και για την οικονομία του χρόνου.
Το λόγο τώρα έχει ο Εισηγητής της Μειοψηφίας, ο κ. Αποστολάκης για 7 λεπτά. 
ΕΥΑΓΓΕΛΟΣ ΑΠΟΣΤΟΛΑΚΗΣ (Εισηγητής της Μειοψηφίας): Ευχαριστώ, κύριε Πρόεδρε.
Καταρχήν, να ευχαριστήσουμε τους φορείς που ήρθαν και μας έδωσαν τις θέσεις τους και τις προτάσεις τους. Ευχαριστούμε για την παρουσία τους εδώ και την ενημέρωση. Ευχαριστούμε τον κύριο Υφυπουργό που ήταν εδώ. 
Κύριε Υπουργέ, σας ευχαριστούμε που ήσασταν παρών, να μας δώσετε μερικές εξηγήσεις. 
Θα ξεκινήσω λίγο με το πρώτο μέρος, το σκοπό και το αντικείμενο. Στο άρθρο 1 και 2 το νομοσχέδιο έρχεται να καλύψει κάποια σημαντικά ζητήματα που αφορούν στις Ένοπλες Δυνάμεις, κυρίως, ως προς την έρευνα και την καινοτομία, αλλά και την Τεχνητή Νοημοσύνη. Όντως, δεδομένων και των προσφάτων γεωπολιτικών εξελίξεων έχει παρατηρηθεί η άμεση ανάγκη ενίσχυσης των Ενόπλων Δυνάμεων της χώρας μας, μέσω ενός συστήματος που θα εξασφαλίζει την αναβάθμιση σε τεχνολογικό επίπεδο κι αυτό φαίνεται να προσπαθεί να πετύχει το νομοσχέδιο, μέσω της σύστασης του Ελληνικού Κέντρου Αμυντικής Καινοτομίας, καθώς και μέσω της ίδρυσης κοινού σώματος πληροφορικής και σίγουρα η αναβάθμιση των ΑΣΕΙ και η ισοτιμία τους με τα ΑΕΙ είναι ένα θετικό βήμα. Όμως, να σημειωθεί ότι η συνειδητή εξαίρεση αναβάθμισης των ΑΣΣΥ - των Σχολών Υπαξιωματικών - δεν περιποιεί τιμή στο ΥΠΕΘΑ και δημιουργεί μεγαλύτερες ανισότητες μέσα στις Ένοπλες Δυνάμεις. Είναι μία συζήτηση που πρέπει να γίνει, ώστε να δούμε πώς αυτό μπορεί να βελτιωθεί. 
Πάμε στο δεύτερο μέρος: «Ελληνικό Κέντρο Αμυντικής Καινοτομίας». Στο άρθρο 3 ως προς τη μορφή «Α.Ε.», που επιλέχθηκε, δεν υπάρχει καμία ουσιαστική αντίρρηση ή κάποια αντιπρόταση για την καλύτερη και αμεσότερη ανταπόκριση στο σκοπό του ΕΛΚΑΚ. Είναι θετικό το γεγονός ότι βρίσκεται υπό την εποπτεία του ΥΠΕΘΑ. Ελπίζουμε ότι θα ξεκαθαρίσει η μορφή, ούτως ώστε να εξυπηρετήσει το σκοπό, για τον οποίο δημιουργείται. 
Στο άρθρο 4 δεδομένης της ραγδαίας τεχνολογικής εξέλιξης και των ολοένα αυξανομένων αναγκών των Ενόπλων Δυνάμεων για προσαρμογή στη σύγχρονη τεχνολογία και τα νέα δεδομένα και λαμβάνοντας υπόψη ότι στη χώρα μας υπάρχει κενό στο συγκεκριμένο τομέα, η σύσταση του ΕΛΚΑΚ έρχεται να καλύψει αυτή την ανάγκη, εφόσον τηρηθούν και εφαρμοστούν στην πράξη όλα όσα προβλέπει το σχέδιο νόμου. Ακούσαμε όλους τους φορείς, ακούσαμε και το ΣΕΚΠΥ και τους Πρυτάνεις των Σχολών, οι οποίοι είπαν την άποψή τους. Ουσιαστικά, υπερθεμάτισαν για το σχέδιο αυτό. 
Πάμε στο άρθρο 5. Το μετοχικό της κεφάλαιο ανέρχεται σε 1 δισ. €. Το ποσό αυτό εκτιμούμε ότι είναι χαμηλό για τον επιδιωκόμενο σκοπό. Ο υπουργός κατά τη συνεδρίαση διαβεβαίωσε ότι το κεφάλαιο είναι υπολογισμένο και ικανοποιητικό. Ως προς τη συμμετοχή στο Ελληνικό Δημόσιο με 67%, έχει το πλειοψηφικό πακέτο το δημόσιο, ακόμα και το υπόλοιπο, το 33% που καλύπτεται από το Υπερταμείο κατ’ ουσίαν ανήκει αυτό στο Δημόσιο, οπότε είναι ουσιαστικά. Δε μπορούμε να πούμε τίποτα για αυτό. 
Στο άρθρο 6 οι πόροι, το ποσοστό του το 1,5%, το οποίο θα προορίζεται υπέρ ΕΛΚΑΚ, φαίνεται να καλύπτεται από τις δαπάνες των εξοπλιστικών προγραμμάτων και συμβάσεων και θα εγγράφεται κάθε έτος στον Προϋπολογισμό. Εδώ να σημειώσουμε ότι δε συμφωνούμε με οποιαδήποτε μεθόδευση τυχόν δρομολογηθεί και αποβεί εις βάρος των Μετοχικών Ταμείων. Εκεί θα πρέπει να το ξεκαθαρίσουμε. Υπάρχει μια ανησυχία που καλό θα είναι, κ. Υπουργέ, να ξεκαθαρίσει τελείως το τι πρόκειται να γίνει. 
Στο άρθρο 7 για την παράγραφο 3 σύμφωνα με έγκυρες πληροφορίες έχει δρομολογηθεί και έγινε και παραδεκτό από τον Υπουργό στη συνεδρίαση της Επιτροπής ότι το ΕΛΚΑΚ θα στεγαστεί στους 2 ορόφους του Μετοχικού Ταμείου Στρατού επί της Κολοκοτρώνη χωρίς καταβολή μισθώματος, γενικώς, γεγονός το οποίο αποβαίνει εις βάρος της περιουσίας του Ταμείου, καθώς δεν προβλέπεται δωρεάν παραχώρηση του χώρου. Νομίζω ότι εδώ εκφράσαν τις θέσεις τους τα Μετοχικά Ταμεία. Καλό θα είναι να γίνει μια συζήτηση, για να καταλάβουν αν συμφέρει ή όχι και πώς διασφαλίζεται ότι η περιουσία των Μετοχικών Ταμείων δε θα χρησιμοποιηθεί διαφορετικά. Ακόμη, αυτό που είπατε ότι «θα βελτιωθεί, θα συντηρηθεί ο χώρος», είναι μια δαπάνη σοβαρή, η οποία ας θεωρήσουμε ότι μπορεί να είναι σαν αντιστάθμισμα.
Για το άρθρο 8 από τα περιγραφόμενα στη διάταξη δεν προκύπτει κάποια παρατήρηση. Όσα προβλέπονται αντικατοπτρίζουν τις υπάρχουσες ανάγκες των επιτελείων. 
Για το άρθρο 9 δεδομένου ότι το νέο συσταθέν ΕΛΚΑΚ θα βρίσκεται υπό την εποπτεία του ΥΕΘΑ και θα εξυπηρετεί τους σκοπούς και τις ανάγκες των Ενόπλων Δυνάμεων και της Εθνικής Άμυνας, δεν έχω κάποια παρατήρηση σε αυτό. 
Για το άρθρο 10 δεν έχω σχόλιο. 
Για το άρθρο 11, η Διανοητική Ιδιοκτησία, όπως ισχύει στη συνήθη πρακτική για την έρευνα και την ανάπτυξη καινοτόμων προϊόντων και προγραμμάτων, τα όποια δικαιώματα απορρέουν από τον τελικό παραγόμενο προϊόν δεν είναι δυνατό να ανήκουν αποκλειστικά στο φορέα ανάθεσης και όχι στον ανάδοχο. Συνεπώς, δεν έχουμε αντίρρηση, καθώς έχει εξασφαλιστεί από ό,τι μας είπατε, κ. Υπουργέ, ένα ποσοστό δικαιωμάτων πάνω σε αυτά. 
Πάμε στο άρθρο 12. Αναφέρεται ότι το προσωπικό με Συμβάσεις Εργασίας ιδιωτικού Δικαίου θα ανέρχεται στα 10 άτομα. Κρίνουμε ότι ο αριθμός μπορεί να είναι και μικρός. Σε κάθε περίπτωση δεν έχουμε άλλη παρατήρηση, δεδομένου ότι και το πολιτικό και στρατιωτικό προσωπικό του ΥΕΘΑ που τυχόν μετατεθεί στο ΕΛΚΑΚ δε θα υφίσταται κάποια δυσμενή ή άλλη συνέπεια στη σταδιοδρομία του. Το συζητήσαμε λίγο αυτό χθες και νομίζω ότι πρέπει να ξεκαθαρίσει. 
Στο άρθρο 13 το καταστατικό του περιλαμβάνει αναλυτικά το καταστατικό του ΕΛΚΑΚ και αναφέρεται σε όσα έχουμε αναλύσει παραπάνω με κύρια επισήμανση αυτή τη σύνθεση του Διοικητικού Συμβουλίου, καθώς δεν είναι σαφές ποια θα είναι τα πρόσωπα που θα απαρτίζουν το Διοικητικό Συμβούλιο. 
Εκσυγχρονισμός θεσμικού πλαισίου Ανωτάτων Στρατιωτικών Εκπαιδευτικών Ιδρυμάτων - μιλάω για το μέρος Γ`. Πάμε στα άρθρα 14 έως 42. Όπως αναφέραμε και παραπάνω η αναβάθμιση και ισοτιμία των ΑΣΕΙ με τα ΑΕΙ ήταν ένα πάγιο αίτημα και των στελεχών και των σπουδαστών στις παραγωγικές σχολές των Ενόπλων Δυνάμεων. 
Ως προς την κατά άρθρο ανάλυση δεν έχουμε κάποια συγκεκριμένη παρατήρηση. Αντίθεσης δεδομένου ότι δεν έχουμε λάβει και οποιοδήποτε υπόμνημα είτε από συνδικαλιστικά ή άλλο φορέα είτε από μεμονωμένα στελέχη ή από ακαδημαϊκό προσωπικό, το οποίο να αντιτίθεται στις συγκεκριμένες διατάξεις, όμως έχει υπάρξει πληθώρα αρνητικών σχολίων για τη μη συμπερίληψη στο συγκεκριμένο νομοσχέδιο διατάξεων που θα έχουν ως συνέπεια την αναβάθμιση των ΑΣΣΥ. Το λέμε, το ξαναλέμε, το επαναλαμβάνουμε, θα πρέπει να το δούμε σοβαρά.
	Πάμε στο μέρος Δ’ , η ίδρυση του Τμήματος Πληροφορικής στην Στρατιωτική Σχολή Αξιωματικών Σωμάτων και σύσταση κοινού Σώματος Πληροφορικής στις Ένοπλες Δυνάμεις, άρθρα 43 μέχρι 53, όπως αναφέρομαι και στην αρχή και αυτή η νομοθετική πρωτοβουλία θα ενισχύσει τις ικανότητες και τη λειτουργία των Ενόπλων Δυνάμεων, δεδομένης της ολοένα και ταχέως αυξανόμενων τμημάτων στον τομέα της αμυντικής τεχνολογίας. Η παρατήρηση μας είναι ότι με τη σύσταση του μπορεί να δημιουργηθούν ζητήματα ιεραρχίας και προαγωγών για τα ήδη υπηρετούντα στελέχη από κάθε κλάδο των Ενόπλων Δυνάμεων, οι οποίοι έχουν ανάλογη ειδικότητα και τα οποία δεν θα επιθυμούν να ενταχθούν στο νέο αυτό κοινό Σώμα. Συνεπώς για να μην υπάρξει κώλυμα ήδη από την αρχή του εγχειρήματος, θα πρέπει να γίνει ειδική μέριμνα για αυτά τα στελέχη, που δεν επιθυμούν να ενταχθούν στο κοινό Σώμα αλλά επίσης να υπάρχει και πρόβλεψη για όσα στελέχη επιθυμούν να υπηρετήσουν στο νεοσυσταθέν Σώμα, ούτως ώστε να μην διαταραχθεί η στρατιωτική τους εξέλιξη. Νομίζω ο Αρχηγός ΓΕΕΘΑ και τα Επιτελεία έχουν τρόπους να το διασφαλίσουν.
Πάμε στα άρθρα από 54 ως 57 που αφορούν ορισμένες τροποποιήσεις σε θέματα ιεραρχίας, χωρίς να επηρεάζουν την ουσία, πρόκειται για διορθωτικές παρεμβάσεις σε ισχύοντες νόμους σταδιοδρομίας. Για το άρθρο 59 συμφωνούμε καθώς είναι αναγκαία η ρύθμιση των οφειλών, για τη λειτουργία των Νοσοκομείων και οι οφειλές θα πρέπει να αποδοθούν στο 100%, ακούστηκε εδώ για ποιο λόγο και ποια είναι η ανησυχία. Θεωρούν ότι λείπουν αυτά τα χρήματα από το προσωπικό των Ενόπλων Δυνάμεων και από την υποστήριξη των νοσοκομείων, το 10% αυτό που δεν θα αποδώσει ο ΕΟΠΥΥ. Αυτό, λοιπόν, θεωρούμε ότι θα πρέπει να αποδοθεί στο 100%. Ξέρετε πολύ καλά πώς λειτουργούν τα νοσοκομεία.
ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας): Αυτό μπορώ να το εξηγήσω;
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Παρακαλώ κύριε Υπουργέ.
ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας): Εδώ τι συμβαίνει; Ένα μεγάλο ποσό από αυτά ήταν οι κρατήσεις του 10% σε κάθε τιμολόγιο έναντι εκκαθαρίσεως. Στη Συμφωνία που κλείσαμε εδώ το μεγαλύτερο ποσό είναι αυτά τα λεφτά, δηλαδή το 10% που έχει κρατηθεί έναντι εκκαθαρίσεως. Τι γίνεται λοιπόν; Με αυτή τη Συμφωνία παίρνουμε το 99%, διότι μας δίνουν στα μη εκκαθαρισθέντα  το 90%, άρα επί του συνολικού ποσού των τιμολογίων το 99%. Εμένα η αγωνία μου είναι να το τηρήσουν. Η Συμφωνία είναι εξαιρετική, Ναύαρχε. Δεν είναι ότι μας κρατάνε 10% τιμολόγια, μας κρατάνε 1% από τα τιμολόγια έναντι της μη εκκαθαρίσεως. Εδώ που τα λέμε, όσοι ξέρουν, εγώ έχω ελάχιστη εμπειρία σε σχέση με εσάς με τα στρατιωτικά νοσοκομεία, μπορώ να πω ότι  «ελάχιστη» ίσως είναι και αυτό πλεονασμός, μου λένε ότι η εκκαθάριση των συντάξεων των τιμολογίων θα δημιουργούσε πολύ μεγαλύτερα θέματα. Άρα, λοιπόν, το να πάρουμε το 99% από οτιδήποτε οφείλεται, νομίζω ότι είναι μια εξαιρετική Συμφωνία σε οποιοδήποτε επίπεδο.
ΕΥΑΓΓΕΛΟΣ ΑΠΟΣΤΟΛΑΚΗΣ (Εισηγητής της Μειοψηφίας): Πάμε στο άρθρο 60, είναι διαδικαστικό θέμα για το ΝΙΜΤΣ. Το ΝΙΜΤΣ είναι μια ειδική κατηγορία. Δεν έχω να κάνω σχόλιο. Για το άρθρο 61 που αφορά τον εξορθολογισμό υπολογισμού ύψους εφάπαξ βοηθήματος στελεχών, πρόκειται για διορθωτική παρέμβαση, νομίζω χρειαζόταν. Για το άρθρο 62, θεωρώ ότι είναι θετικό μέτρο κατόπιν και από τις έντονες πιέσεις τόσο από τα στελέχη όσο και από τις παρεμβάσεις της αντιπολίτευσης. Για το άρθρο 63 δεν έχω σχόλιο. Για το άρθρο 64, αφορά τα έσοδα από την εκποίηση μη επιχειρησιακού υλικού, τα οποία εγγράφονται στον Προϋπολογισμό του ΓΕΕΘΑ. Κύριε Υπουργέ μας δώσατε την εξήγηση ότι αφορά την εγγραφή στο έτος που γίνεται.
ΝΙΚΟΛΑΟΣ ΔΕΝΔΙΑΣ (Υπουργός Εθνικής Άμυνας): Μου επιτρέπεται να την επαναλάβω.
ΕΥΑΓΓΕΛΟΣ ΑΠΟΣΤΟΛΑΚΗΣ (Εισηγητής της Μειοψηφίας): Μάλιστα.
ΝΙΚΟΛΑΟΣ ΔΕΝΔΙΑΣ (Υπουργός Εθνικής Άμυνας): Τι αφορά αυτό; Αφορά αύξηση δημοσιονομικού χώρου. Το μεγάλο πρόβλημα των Ενόπλων Δυνάμεων, δηλαδή του Προϋπολογισμού του Υπουργείου Εθνικής Άμυνας είναι ότι ο υπάρχων δημοσιονομικός χώρος δεν επαρκεί. Στο δημοσιονομικό χώρο καταλογίζονται οι φυσικές παραλαβές, πότε φυσικά έχεις παραλάβει κάτι. Εδώ, λοιπόν, τι λέμε; Όταν κάτι το πουλάμε, να αυξάνεται ανάλογα ο δημοσιονομικός χώρος, διότι αφού πουλάμε κάτι πρέπει να μας αυξήσεις αλλιώς δεν έχει καμία έννοια. Αυτή είναι η διάταξη αυτή. Δεν είναι στενά διάταξη που αφορά οικονομικό αντικείμενο. Στο οικονομικό αντικείμενο η ρύθμιση του παραμένει ως έχει. Η διάταξη αυτή αφορά το δημοσιονομικό χώρο, είναι απολύτως εξειδικευμένη.
ΕΥΑΓΓΕΛΟΣ ΑΠΟΣΤΟΛΑΚΗΣ (Εισηγητής της Μειοψηφίας): Πάμε στο άρθρο 65, η παρέμβαση αυτή επί της θητείας των στρατευσίμων, οι οποίοι πιθανόν να ίσχυαν κάποια οφέλη, εισάγεται για πρώτη φορά δυνατότητα στράτευσης γυναικών. Θεωρώ ότι είναι καλό σαν ιδέα, γιατί έχει εφαρμοστεί και σε άλλα κράτη. Είναι σε κατεύθυνση τέτοια ούτως ώστε να εμπλουτίσουμε το προσωπικό των Ενόπλων Δυνάμεων με επιστημονικό προσωπικό και στην κατεύθυνση της γνώσεως που θέλουμε. Εφόσον αφορά τις γυναίκες αλλά είναι εθελοντικά, νομίζω ότι δεν θα προκύψει θέμα. Θεωρώ όμως ότι θα πρέπει να σκεφτούμε αυτό που έχουμε κάνει σαν πρόταση τουλάχιστον στις συζητήσεις μας αλλά πρέπει να τεθεί ότι πρέπει να δοθεί μία οικονομική ενίσχυση στους στρατεύσιμους γιατί αυτό που παίρνουν είναι αστείο το ποσό, τουλάχιστον οικογένειες που έχουν θέμα θα πρέπει να ενισχυθούν. Νομίζω ότι το καταλαβαίνουμε.
 Τώρα για τους φάρους, εδώ, δεν ξέρω, υπήρχε μια νομοθεσία την οποία είχαμε φέρει εμείς και πιο παλιά και υπήρχε η έννοια της αναδοχής, τώρα το επεκτείνουμε και σε κάποιες άλλες δραστηριότητες, οι οποίες δεν θέλω να εκφράσω ένσταση, αλλά θέλει πάρα πολύ προσοχή πώς θα αξιοποιηθεί αυτό. Για τη διάταξη πυρασφαλείας στο άρθρο 68, η μόνη σημείωση που έχω είναι ότι πρέπει να υπάρχει συνεννόηση και με τις τοπικές Αρχές και να μη γίνονται οι παρεμβάσεις αυτές αυθαίρετα. Για το άρθρο 69, δεν έχω σχόλιο. Για το άρθρο 70, δεν έχω σχόλιο. Για το άρθρο 71, ενόψει της αναβάθμισης και ισοτιμίας των ΑΣΕΙ με τα ΑΕΙ εύλογο είναι να συμμετέχουν και τα στελέχη και οι Αξιωματικοί. Στο άρθρο 72 δεν έχω σχόλιο. Στο άρθρο 73, δεν έχω σχόλιο. Στο άρθρο 74, δεν έχω σχόλιο. Στο άρθρο 76, είναι θετικό ότι επανέρχεται ο πόρος του ποσοστού του 2% επι των πληρωμών που πραγματοποιούν οι Ένοπλες Δυνάμεις για προμήθειες και καταβάλλεται υπέρ του Ταμείου Αλληλοβοήθειας του Στρατού Ξηράς. Αυτό έτσι καλώς, η Αεροπορία και το Ναυτικό, τα ταμεία τους το έπαιρναν. Ευχαριστώ πολύ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε τον κύριο Αποστολάκη. Πριν πάω στον κύριο Μπιάγκη, κύριε Καζαμία από την «ΠΛΕΥΣΗ ΕΛΕΥΘΕΡΙΑΣ» τι ψηφίζετε;
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΣΤΑΝΤΟΠΟΥΛΟΥ»): Επιφύλαξη για την Ολομέλεια.
 ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε.
Τον λόγο έχει ο κύριος Μπιάγκης.
ΔΗΜΗΤΡΗΣ ΜΠΙΑΓΚΗΣ (Ειδικός Αγορητής της Κ.Ο «ΠΑΣΟΚ – ΚΙΝΗΜΑ ΑΛΛΑΓΗΣ»): Κύριε Πρόεδρε, κύριε Υπουργέ, κυρίες και κύριοι συνάδελφοι, αν και όπως επισημάνθηκε κατά την πρώτη συνεδρίαση της Επιτροπής τόσο από εμένα όσο και από άλλους συναδέλφους ο χρόνος που μας δόθηκε για τη μελέτη των διατάξεων του προς επεξεργασία νομοσχεδίου και για την προετοιμασία των θέσεων και Εισηγήσεων ήταν ελάχιστος, εντούτοις θεωρώ ότι η χθεσινή συζήτηση ήταν αρκετά ενδιαφέρουσα και παραγωγική. Πιστεύω ότι διενεργήθηκε σε γενικές γραμμές σε ένα κλίμα καλόπιστης και εποικοδομητικής αντιπαράθεσης επιχειρημάτων, αφού άλλωστε το διακύβευμα της εθνικής άμυνας και της ενίσχυσης της αποτρεπτικής ισχύος της χώρας μας, δεν χωρά πολιτικές σκοπιμότητες και είναι ή τουλάχιστον πρέπει να είναι υπερκομματικό. 
Δεν νομίζω ότι υπάρχει αμφιβολία, κυρίως κρίνοντας εκ του αποτελέσματος, ότι η χώρα μας έχει μείνει αρκετά πίσω σε θέματα έρευνας και ανάπτυξης σύγχρονων και καινοτόμων αμυντικών τεχνολογιών και εξοπλισμών σε σχέση ιδίως με κράτη που αμφισβητούν ή δυνητικά απειλούν την ασφάλεια και την εθνική κυριαρχία μας. Σε αυτό οφείλεται σε μεγάλο βαθμό και το τεράστιο έλλειμμα της εγχώριας παραγωγής αμυντικών συστημάτων σε σχέση με το δυσανάλογο ύψος του Αμυντικού Προϋπολογισμού που διατίθεται από τη χώρα μας ετησίως. Την παραπάνω άλλωστε διαπίστωση κάνατε και εσείς κύριε Δένδια, ο οποίος μιλήσατε για παθογένειες του παρελθόντος τις οποίες προσπαθείτε και με τη συγκεκριμένη πρωτοβουλία να θεραπεύσετε έστω και καθυστερημένα. 
	Φυσικά ούτε οι αναφερόμενες παθογένειες, αλλά ούτε και αμφισβήτηση καθυστέρησης της λήψης των διορθωτικών μέτρων από την πολιτεία, αφορούν εσάς προσωπικά. Δεδομένου, όμως ότι ασκεί τα καθήκοντα η συγκεκριμένη Κυβέρνηση πάνω από πέντε χρόνια, η περίπτωση αν μη τι άλλο που πιστώνεται σε εσάς θετικά αυτή η πρωτοβουλία, αλλά τουλάχιστον η αναβλητικότητα των προηγούμενων ετών, είναι ανεξήγητη. 
Από την άλλη μεριά δεν μπορώ παρά να σημειώσω, τις σοβαρές ευθύνες που βαραίνουν κυρίως την Κυβέρνηση της Νέας Δημοκρατίας με Πρωθυπουργό τον κύριο Μητσοτάκη, που δυστυχώς, παραμένει -εγώ, λέω- σχεδόν αδρανής εδώ και πέντε περίπου χρόνια που είναι στην εξουσία. Πρόκειται για ένα πολύτιμο χρονικό διάστημα και όχι τόσο για το διάστημα που δεν είχαμε να συζητήσουμε μεταξύ μας και να δώσουμε απαντήσεις για το εν λόγω νομοσχέδιο, διάστημα που έχουν συντελεστεί ραγδαίες εξελίξεις στην αμυντική τεχνολογία και καινοτομία όπως αποδεικνύεται, τόσο επί του πεδίου των σύγχρονων πολεμικών συγκρούσεων, όσο και από τις επιδόσεις στην έρευνα, την τεχνολογία και την παραγωγή και εξαγωγή αμυντικού υλικού, ακόμη και γειτονικών και απειλητικών προς τα εθνικά μας συμφέροντα κρατών. 
Πέραν αυτού, πρόκειται για μια ολόκληρη πενταετία, όπου οι κυβερνήσεις του κυρίου Μητσοτάκη, ουσιαστικά έκαναν ελάχιστα και για το έμψυχο δυναμικό και πολλαπλασιαστή ισχύος των Ενόπλων Δυνάμεων, αδιαφορώντας επί μιας σειράς χρονίζοντων προβλημάτων και δικαίων διεκδικήσεων των στρατιωτών μας, όπως εκτενώς αναφέρθηκαν χθες. 
Η συντριπτική πλειονότητα των σχολείων της ηλεκτρονικής διαβούλευσης το OpenGov αποτύπωσε την παραπάνω θλιβερή πραγματικότητα, αν και τα περισσότερα εξ αυτών δεν αποτελούν προτάσεις νομικής και νομοτεχνικής βελτίωσης επί των διατάξεων της αξιολογούμενης νομοθετικής ρύθμισης. Ωστόσο, θέλω να πιστεύω, κύριε Υπουργέ, ότι οι προτάσεις που τέθηκαν μέσω των σχολίων αυτών, ενδεχομένως θα αποτελέσουν μελλοντικά αντικείμενο επεξεργασίας από τα Γενικά Επιτελεία και πεδίο ανάληψης νομοθετικής πρωτοβουλίας από το Υπουργείο σας. 
Σε ό τι αφορά τώρα, κυρίες και κύριοι συνάδελφοι, τις διατάξεις του μέρους Β’ του σχεδίου νόμου. Η σύσταση και λειτουργία του Ελληνικού Κέντρου Αμυντικής Καινοτομίας, είναι μια πρωτοβουλία στη σωστή κατεύθυνση. Για εμάς η νομική μορφή του εν λόγω φορέα, όπως περιγράφεται στο άρθρο 3, δεν είναι το μείζον, γιατί δεν ήμασταν και δεν είμαστε ποτέ δογματικοί. 
Το ζητούμενο, όπως επεσήμανα και κατά τη χθεσινή μου εισήγηση, είναι ο βαθμός επίτευξης των αντικειμενικών σκοπών του νέου αυτού φορέα, με την υψηλή αποτελεσματικότητα και αποδοτικότητα και κυρίως, υπό το καθεστώς διαφάνειας, αξιοκρατίας και λογοδοσίας. Υπό αυτή την έννοια, θα αναμέναμε η προτεινόμενη σύνθεση του διοικητικού συμβουλίου, όπως αναφέρεται στο άρθρο 13 και κυρίως, η επιλογή του προέδρου, να ενισχύεται και όχι να αποφασίζεται, να ενισχύεται, κύριε Υπουργέ, θεσμικά μέσω της έγκρισης της Ειδικής Μόνιμης Επιτροπής Θεσμών και Διαφάνειας της Βουλής, όπως άλλωστε προβλέπεται και σε ανάλογες περιπτώσεις προσώπων που διοικούν αντίστοιχους φορείς. 
Δεδομένου δε ότι κατά το άρθρο 4 του σχεδίου νόμου το Ελληνικό Κέντρο Αμυντικής Καινοτομίας αποτελεί φορέα διασύνδεσης και προώθησης της έρευνας εντός των Ανωτάτων Στρατιωτικών Εκπαιδευτικών Ιδρυμάτων, θα ήταν σκόπιμο και θα μπορούσε να προβλεφθεί, η συμμετοχή ενός μέλους ΔΕΠ τον ΑΣΣΕΙ στο διοικητικό συμβούλιο αυτού ή του Δημόκριτου ή κάποιου φορέα υπεράνω πάσης αντίδρασης. 
Θα προτείναμε, επίσης, να ενισχυθεί η διαδικασία εποπτείας του νέου φορέα, συμπεριλαμβάνοντας στο άρθρο 9 σχετική διάταξη, ώστε ετησίως, τουλάχιστον, να κατατίθεται ένας απολογισμός της εταιρεία στη Μόνιμη Επιτροπή Εξοπλιστικών Προγραμμάτων της Βουλής. 
Επίσης δεν είναι σαφές στο άρθρο 4, τι είδους εταιρείες θα είναι οι θυγατρικές εταιρείες του ΕΛΚΑΚ και πώς θα διασφαλίζεται, η αξιοκρατία και διαφάνεια αξιολόγησης ανταγωνιστικών προτάσεων μεταξύ θυγατρικών ή άλλων υπό αξιολόγηση εταιρειών που δεν ελέγχονται από τον ΕΛΚΑΚ;
Σύμφωνα, επίσης με το ίδιο άρθρο, προβλέπεται η προμήθεια καινοτόμων προϊόντων, υπηρεσία που το ΕΛΚΑΚ προς υπηρεσίες των Ενόπλων Δυνάμεων ή προς άλλες υπηρεσίες του Δημοσίου, το Λιμενικό Σώμα, το Πυροσβεστικό Σώμα κλπ., χωρίς να αναφέρεται αν μπορεί να υπάρχει εξαίρεση από τις υφιστάμενες διατάξεις περί προμηθειών του δημοσίου. 
Από τις διατάξεις του άρθρου 5, τεκμαίρεται, ότι είναι δυνατή η μεταβίβαση ποσοστού των μετοχών μέχρι και 49% σε ιδιώτες, χωρίς να προβλέπονται ειδικότερα ποιοτικά κριτήρια αποδοχής των δυνητικών μετόχων, πέραν μίας μάλλον αόριστης κατά τη γνώμη μας γενικευμένης αναφοράς περί άσκησης εποπτείας ή επιρροής του δημοσίου με οποιονδήποτε άλλο τρόπο. Έτσι ακριβώς αναγράφεται. Ως εκ τούτου, ενέχει κατά τη γνώμη μας, ο κίνδυνος, κύριε Υπουργέ, μεταβίβασης μετοχών σε τρίτους, οι οποίοι, είτε δεν έχουν την κατάλληλη αξιοπιστία ή ακόμα χειρότερα, εκπροσωπούν συμφέροντα που αντίκειται της εθνικής μας ασφάλειας. 
Χρησιμοποιούνται όροι δε, σε αρκετές διατάξεις του σχεδίου νόμου, όπως για παράδειγμα το άρθρο 5, ο όρος κλαδικοί φορείς, για τους οποίους δεν υφίσταται ένας ξεκάθαρος ορισμός. 
Στο άρθρο 8, προβλέπει, ότι ο Ειδικός Στρατηγικός Σχεδιασμός Προγραμμάτων Έρευνας και Ανάπτυξης, με τον οποίο καθορίζονται οι γενικές κατευθύνσεις, οι τομείς ενδιαφέροντος, ο προτεινόμενος σχεδιασμός και η προτεραιότητα των προγραμμάτων για τα επόμενα τέσσερα χρόνια, καταρτίζεται μετά από εισήγηση του ΕΛΚΑΚ. Ωστόσο, θα ανέμενε κανείς κατόπιν και των χθεσινών διευκρινίσεων, αν καλά καταλάβαμε από εσάς, κύριε Υπουργέ, ότι το ΕΛΚΑΚ θα ήταν αποδέκτης προς ενέργειες και όχι ο εισηγητής του εν λόγω σχεδιασμού. 
Σε ότι αφορά τώρα κυρίες και κύριοι συνάδελφοι, τις προτεινόμενες τροποποιήσεις του θεσμικού πλαισίου για τα Ανώτατα Στρατιωτικά Εκπαιδευτικά Ιδρύματα ΑΣΣΕΙ, του μέρους τρίτου του σχεδίου νόμου, κρίνονται κατ’ αρχήν θετικά. Αν εξαιρέσουμε, βέβαια, το γεγονός ότι δεν υπάρχει καμία μέριμνα αναβάθμισης των Σχολών των Υπαξιωματικών, όπως εκτενώς αναφέρθηκε στη χθεσινή μου εισήγηση. Ωστόσο, θα μπορούσαμε να προτείνουμε ορισμένες βελτιώσεις και νομοτεχνικές διορθώσεις, που για την οικονομία του χρόνου επιτρέψτε μου, κύριε Πρόεδρε, κύριε Υπουργέ, να τις καταθέσω εγγράφως, δεν θέλω προσφέρω τη διαδικασία τώρα. 
Αναφορικά με το μέρος Δ’ και την ίδρυση του τμήματος πληροφορικής, εφόσον κύριε Υπουργέ, θεωρηθεί ως ειλημμένη απόφαση για τη δημιουργία του κοινού σώματος παρά τις όποιες αιτιάσεις έχουν καταγραφεί, θα μπορούσατε ενδεχομένως να επανεξετάσετε τουλάχιστον τις προβλέψεις που αφορούν στη στελέχωση και μετάταξη στελεχών των τριών όπλων στο υπό σύσταση τμήμα, λαμβάνοντας υπόψη τη δυνατότητα εξαίρεσης στελεχών των Ενόπλων Δυνάμεων, κατόπιν σχετικού αιτήματός τους. 
Τέλος σε ό,τι αφορά το Ε΄ μέρος περί λοιπών διατάξεων, θεωρούμε, ότι η πρόβλεψη του άρθρου 59 για διαγραφή του 10% του χρέους του  ΕΟΠΥΥ προς τα ιδιωτικά νοσοκομεία, που σύμφωνα με τα υφιστάμενα στοιχεία ανέρχεται στο ποσό περίπου των 10 εκατομμυρίων ευρώ, θα έχει αρνητικές συνέπειες στη λειτουργία των εν λόγω νοσοκομείων και τελικά στις παρεχόμενες υπηρεσίες υγείας προς τους δικαιούχους. 
Στο άρθρο 60, που αφορά στην εξόφληση δαπανών των στρατιωτικών νοσοκομείων και του Νοσηλευτικού Ιδρύματος Μετοχικού Ταμείου Στρατού, δεν αποσαφηνίζεται τι ακριβώς αφορά η κατά παρέκκλιση αντιμετώπιση. Να σημειωθεί δε, ότι στην ανάλυση συνεπειών της ρύθμισης, όπως εξάλλου ισχύει για τη συντριπτική πλειοψηφία των διατάξεων του σχεδίου νόμου, δεν διαφωτίζονται οι λόγοι και οι συνέπειες της ρύθμισης, ούτε διευκρινίζεται γιατί τίθεται χρονικό όριο και τι ισχύει πριν από αυτό. 
Τέλος, θα ήθελα να αναφερθώ και στο άρθρο 72, με το οποίο προβλέπεται 3ετής παράταση της υπαγωγής του Ο.Σ.Μ.Α.Ε.Σ. στο Υπουργείο Εθνικής Άμυνας από το Υπουργείο Εθνικής Οικονομίας και Οικονομικών μέχρι τις 31/12/2026, κατά παράβαση της ισχύουσας νομοθεσίας για τους οικοδομικούς συνεταιρισμούς, Νομικό Πρόσωπο Ιδιωτικού Δικαίου. Η εν λόγω ρύθμιση θα αποτελέσει εμπόδιο, στην άμεση αυτοτελή και πλήρη ένταξη του οικισμού Ο.Σ.Μ.Α.Ε.Σ. Μαλεσίνας στο Δήμο Λοκρών, με συνέπεια τη συνέχιση της υποβάθμισης και απαξίωσης του οικισμού, όπου διαφορετικά θα μπορούσε να συμβάλει στην πρόοδο και ανάπτυξη της περιοχής και στην καταπολέμηση της ανεργίας. 
Να σημειωθεί ότι ο Ο.Σ.Μ.Α.Ε.Σ. από τις 31/12/23 βρίσκεται σε νομικό κενό, χωρίς καθεστώς υπαγωγής και διοικητικό συμβούλιο. Αυτό που είναι, λοιπόν, απαραίτητο, είναι η άμεση προώθηση ρύθμισης κατ’ εφαρμογή της σχετικής νομοθεσίας, ώστε να ενταχθεί ο οικισμός στο Δήμο Λοκρών, ο οποίος άλλωστε κατέχει την κυριότητα με συγκεκριμένο ρυμοτομικό σχέδιο και να απεμπλακεί ο στράτος, από τη διαχείριση του οικισμού. Σας ευχαριστώ πολύ, κύριε Πρόεδρε, για την ανοχή σας. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε πολύ, τον κύριο Μπιάγκη.
Το λόγο έχει ο Υπουργός.
ΝΙΚΟΛΑΟΣ ΔΕΝΔΙΑΣ (Υπουργός Εθνικής Άμυνας): Το τελευταίο θέμα που είπατε, δηλαδή αυτό το ειδικό για την ένταξη στο Δήμο Λοκρών. Αυτή είναι η πρόθεση, συζητείται προθεσμία και να γίνει αυτό το πράγμα. Κατάλαβα ότι αυτό χρονίζει επί άνω της δεκαετίας…
ΔΗΜΗΤΡΙΟΣ ΜΠΙΑΓΚΗΣ (Ειδικός Αγορητής της Κ.Ο. «ΠΑΣΟΚ – Κίνημα Αλλαγής»): Θεωρείτε ότι θα χρειαστούν άλλα 4 χρόνια;
ΝΙΚΟΛΑΟΣ ΔΕΝΔΙΑΣ (Υπουργός Εθνικής Άμυνας): Όχι, δεν θα χρειαστούν άλλα 4 χρόνια, απαιτείται κάποιος χρόνος για να γίνει. Αυτό είναι κληρονομημένο από παλαιόθεν. Εδώ, καταλαβαίνω, ότι έχει υπάρχει ένας οικισμός, χωρίς στοιχειώδεις προβλέψεις γι’ αυτόν τον οικισμό. Είναι τόσα πολλά χρόνια που νομίζω, ότι όλοι εδώ πρέπει να κάνουμε αυτοκριτική, γιατί αυτό έφτασε εδώ και να κοιτάξουμε, πώς θα μπορέσουμε να το λύσουμε. Ο Δήμος Λοκρών, το αποδέχεται μεν, αλλά απαιτεί κάποια ανταλλάγματα, τα οποία και αυτά  είναι κατανοητά. Δηλαδή, δεν είναι θέμα και συμφωνώ απολύτως μαζί σας. Αν ο Δήμος Λοκρών έπαιρνε αύριο το πρωί, το πρόβλημα, γιατί περί προβλήματος πρόκειται, θα το έλυνα αμέσως. Το πρόβλημα είναι…
ΔΗΜΗΤΡΙΟΣ ΜΠΙΑΓΚΗΣ (Ειδικός Αγορητής της Κ.Ο. «ΠΑΣΟΚ – Κίνημα Αλλαγής»): Αυτή την πληροφόρηση έχουμε, κύριε Υπουργέ.
ΝΙΚΟΛΑΟΣ ΔΕΝΔΙΑΣ (Υπουργός Εθνικής Άμυνας): Ναι, όχι, αστειεύεστε, εάν μπορείτε να το διασφαλίσετε, σας διαβεβαιώ, συνυπογράφουμε τροπολογία και την περνάμε μεθαύριο το πρωί. Έτσι, δεν το συζητάμε καθόλου. 
ΔΗΜΗΤΡΙΟΣ ΜΠΙΑΓΚΗΣ (Ειδικός Αγορητής της Κ.Ο. «ΠΑΣΟΚ – Κίνημα Αλλαγής»): Σας ευχαριστώ πολύ. 
ΝΙΚΟΛΑΟΣ ΔΕΝΔΙΑΣ (Υπουργός Εθνικής Άμυνας): Πάμε, όμως, να το λύσουμε όλοι μαζί, εκεί πρέπει να καταλήξει, να λύσουμε τα ενδιάμεσα. 
Σας ευχαριστώ πολύ.
 ΔΗΜΗΤΡΙΟΣ ΜΠΙΑΓΚΗΣ (Ειδικός Αγορητής της Κ.Ο. «ΠΑΣΟΚ – Κίνημα Αλλαγής»): Σας ευχαριστώ, εγώ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε πολύ, τον κύριο Μπιάγκη και τον κύριο Υπουργό. 
Πριν δώσω το λόγο στον κ. Παπαναστάση, κύριε Σαράκη, τι ψηφίζετε, επί της αρχής; 
Κύριε Σαράκη, επί της αρχής, τι ψηφίζετε;
ΠΑΥΛΟΣ ΣΑΡΑΚΗΣ (Ειδικός Αγορητής της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ): Επί της αρχής, επιφυλασσόμαστε για την Ολομέλεια.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Επιφύλαξη, ευχαριστούμε πολύ, κύριε Σαράκη.
Το λόγο έχει ο κύριος Παπαναστάσης.
	ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδος»): Ευχαριστώ, κύριε Πρόεδρε. Κύριε Υπουργέ, κυρίες και κύριοι, μπαίνει ένα κομβικό θέμα, όχι στη σημερινή συζήτηση και στη χθεσινή είναι, αλλά και στην εξέλιξη της συζήτησης του νομοσχεδίου. Ποιο είναι αυτό το κεντρικό θέμα; Ήδη έχει υπάρξει, κατ’ επανάληψη τέθηκε, ότι το νομοσχέδιο, το υπό συζήτηση, αναβαθμίζει και εκσυγχρονίζει τις Ένοπλες Δυνάμεις. Και το ερώτημα το οποίο τίθεται είναι για ποιες Ένοπλες Δυνάμεις μιλάμε; Ποιον χαρακτήρα εκπροσωπούν αυτές;
Είναι οι Ένοπλες Δυνάμεις, που τμήματά τους βρίσκονται σήμερα στη Σαουδική Αραβία με αντιπυραυλικά συστήματα και προσωπικό, είναι οι Ένοπλες Δυνάμεις που έχουν τμήματα στη Βουλγαρία με, επίσης, αντιαρματικά και προσωπικό ή μήπως είναι τα πολεμικά αεροπλάνα που ασφαλίζουν τους ουρανούς των βαλκανικών χωρών; Μήπως είναι οι δοκιμές που κάνουν τα πολεμικά πλοία με τις νατοϊκές αρμάδες, δοκιμάζοντας τα σχέδια του ΝΑΤΟ, των ΗΠΑ και της Ευρωπαϊκής Ένωσης; Αναφερόμαστε σε αυτές τις Ένοπλες Δυνάμεις ή στις Ένοπλες Δυνάμεις που έχει στο νου του ο ελληνικός λαός, για να του διασφαλίσουν την κυριαρχία και τα κυριαρχικά του δικαιώματα;
Προφανώς η κυβέρνηση, γιατί ήδη εφαρμόζεται και στην πράξη, μιλάει για το πρώτο και αναφέρεται σε Ένοπλες Δυνάμεις, τμήμα του ΝΑΤΟ, του στρατού των Ηνωμένων Πολιτειών, επιχειρησιακά στο ίδιο επίπεδο κινείται, και της Ευρωπαϊκής Ένωσης. Γι’ αυτές τις Ένοπλες Δυνάμεις μιλάει η κυβέρνηση και θα πρέπει να είναι διακριτό αυτό και στον ελληνικό λαό. Άρα οι κυβερνητικοί σχεδιασμοί και τα βήματα που υλοποιούνται στον τομέα της πολεμικής βιομηχανίας ικανοποιούν, ξεκάθαρα, τις Αμερικανό νατοϊκές και ευρώ ενωσιακές απαιτήσεις, όπως αυτές διαμορφώνονται για το σήμερα, αλλά και με μία μελλοντική προοπτική. Είναι σημαντικό να τονιστεί ότι οι σχεδιασμοί αυτοί «ξεπλένονται» και νομιμοποιούνται, εκτός παρενθέσεών, και μέσα από το ήδη υφιστάμενο ευρώ ενωσιακό νομοθετικό πλαίσιο, αλλά και την ενσωμάτωση αυτού του πλαισίου στην εθνική μας νομοθεσία.
Αυτές, λοιπόν, οι κυβερνητικές ρυθμίσεις δημιουργούν ένα σύγχρονο περιβάλλον για να ικανοποιήσει τις απαιτήσεις για την ασύλληπτη κερδοφορία επιχειρηματιών, Ελλήνων και μη, στον χώρο της πολεμικής βιομηχανίας. Αναφέρομαι στο β΄ μέρος, το ελληνικό Κέντρο Ελληνικής Καινοτομίας. Σε αυτό, λοιπόν, η ομαδοποίηση που προσπάθησε να κάνει χθες ο κύριος Υπουργός, στο κλείσιμο της συνεδρίας της Επιτροπής, ότι όλα τα κόμματα και, μάλιστα, το είπε, κατά κάποιο τρόπο, και με ικανοποίηση. Απλά αντιτίθενται στη δημιουργία μιας ανώνυμης εταιρείας, αναφέρομαι στην ΕΛΚΑΚ. Θέλω να πιστεύω ότι οφείλεται στη μη κατανόηση από την πλευρά του ότι η θέση του ΚΚΕ είναι, και είναι ξεκάθαρο αυτό, όχι μια απλή αντίθεση στην ίδρυση μιας ανώνυμης εταιρείας, αλλά εκφράζει μια ριζική αντίθεση στον χαρακτήρα του κράτους που εκπροσωπεί η κυβέρνηση, αλλά και του χαρακτήρα των Ενόπλων Δυνάμεων, όπως αυτές της περιέγραψα προηγουμένως.
Στο τρίτο μέρος τώρα. Εκσυγχρονισμός θεσμικού πλαισίου Ανωτάτων Στρατιωτικών Εκπαιδευτικών Ιδρυμάτων. Δεν μπαίνω αναλυτικά σε άρθρα γιατί, ουσιαστικά, αν το έκανα αυτό η αντίθεσή μας είναι γενικά στο θέμα. Θα ήταν σαν να περιέγραφα το δέντρο, αλλά να μην βλέπαμε το δάσος. Λοιπόν, για το θεσμικό πλαίσιο Ανωτάτων Στρατιωτικών Εκπαιδευτικών Ιδρυμάτων. Κάπου ο Μπρεχτ είπε ότι: «Στεκόμουν πάνω σε ένα λόφο και είδα το παλιό να πλησιάζει μα ερχόταν σαν νέο». Κάπως έτσι είναι και ο εκσυγχρονισμός της λειτουργίας των στρατιωτικών σχολών. «Βγάζει», πραγματικά, μάτι η παρεχόμενη δυνατότητα, από το υπό συζήτηση σχέδιο νόμου, οι στρατιωτικές σχολές να διοργανώνουν διδακτορικά σε συνεργασία με ανώτατα εκπαιδευτικά ιδρύματα, ερευνητικά πανεπιστημιακά ινστιτούτα και τα λοιπά, μην τα αναφέρω και χάνουμε χρόνο, που ήδη όλα αυτά αναπτύσσουν «θολές» οικονομικές σχέσεις με εταιρείες και οργανισμούς στις χρηματοδοτήσεις προγραμμάτων, αλλά και σε συνεργασία με επιχειρήσεις ή βιομηχανίες.
Το χειρότερο από όλα αυτά είναι ότι οι εκπρόσωποι των συνεργαζόμενων επιχειρήσεων ή βιομηχανιών αναλαμβάνουν και να καθοδηγούν τον υποψήφιο διδάκτορα και υποψήφιο μικρό ηγέτη των Ενόπλων Δυνάμεων. Αυτή η σχέση δημιουργεί από μόνη της ξεκάθαρα το, λαϊκά λεγόμενο, «νταλαβέρι», είτε μας αρέσει είτε δεν μας αρέσει. Είδαμε στο παρελθόν βιομηχανίες όπλων να χρηματίζουν από υπουργούς, ανώτατους και ανώτερους στρατιωτικούς, μεγάλους υπαλλήλους, πρωτοκλασάτους, στο διοικητικό οργανισμό. Γι’ αυτούς όλους ο Εύελπις, ο Ναυτικός Δόκιμος, ο «Ίκαρος», επιτρέψτε μου να πω, θα είναι μια μπουκιά.
Αυτό το νομοσχέδιο και οι προβλέψεις τους, ακριβώς σε αυτούς τους ανθρώπους, οι οποίοι εντάσσονται σε αυτές τις σχολές με πραγματικά αγνά πατριωτικά αισθήματα, να τους στέλνει η κυβέρνηση στο στόμα του λύκου. Βέβαια, τι σχέση μπορεί να έχει η ανάπτυξη των ηγετικών προσόντων ενός εκκολαπτόμενου ηγήτορα με την νομοτελειακή επιδίωξη του κέρδους από τις κάθε λογής εταιρείες που θα τον καθοδηγούν; Αυτό στήνει η κυβέρνηση και, βέβαια, είναι πολύ βολικό, για τους επιχειρηματίες που δραστηριοποιούνται στον χώρο της πολεμικής βιομηχανίας. Ακούσαμε, πριν από λίγο, και τον εκπρόσωπο, τον κύριο Ροζολή, των εταιρειών οι οποίες εκπροσωπούν, ότι είναι πραγματικά ευτυχής με αυτά τα μέτρα τα οποία παίρνει.
Μέρος δ΄. Ήδη, ίδρυση Τμήματος Πληροφορικής στη Στρατιωτική Σχολή Αξιωματικών Σωμάτων και σύσταση κοινού σώματος πληροφορικής στις Ένοπλες Δυνάμεις. Αντίστοιχου χαρακτήρα έχει και αυτή η σύσταση του κοινού σώματος. Στοχεύει σε ομογενοποίηση της μεθοδολογίας που ακολουθούν αντίστοιχες υπηρεσίες στους ευρώ ενωσιακούς και νατοϊκούς στρατούς, ώστε να συνεργάζονται και επί αυτού του πεδίου σε κοινές επιχειρήσεις με καλύτερους όρους . Σημειωτέον, ότι αυτή η αποστολή του σώματος ορίζεται ως η παροχή υποστήριξης σε μονάδες των Ενόπλων Δυνάμεων σε θέματα πληροφορικής. Τα παραδείγματα, τα οποία περιλαμβάνονται στην αιτιολογική έκθεση, θα έπρεπε να τα έχετε προσέξει περισσότερο, κύριε υπουργέ. Είναι, πραγματικά, μονάδες και φορείς οι οποίες έχουν πολύ, μα πολύ, βρώμικο παρελθόν στις χώρες που δραστηριοποιούνται. Ίσως η συμβουλή σας ότι θα έπρεπε να τις προσέξουμε περισσότερο, δεν θα επεκταθώ εδώ θα μιλήσουμε γι’ αυτά στην Ολομέλεια.
Επίσης, στελέχη της πρώην Διεύθυνσης Πληροφορικής έλεγαν και συνεχίζουν να λένε ότι ένα από τα βασικά στοιχεία που οδήγησαν την κυβέρνηση σε αυτή την αλλαγή είναι για το ότι ήταν απαίτηση των εταιρειών πληροφορικής για ανάληψη έργου, που μέχρι σήμερα, πραγματικά, ανταπεξέρχονταν πάρα πολύ καλά αυτή η Διεύθυνση, αλλά αυτό είναι ένα άλλο θέμα.
Ειδικότερα σε κάποια νομοσχέδια, άρθρο 59, «Ρύθμιση ληξιπρόθεσμων οφειλών του Εθνικού Οργανισμού, του ΕΟΠΥΥ, προς τα στρατιωτικά νοσοκομεία». Η κυβέρνηση με τη ρύθμιση αυτή τι κάνει; Άκουσα πολύ προσεκτικά τον κύριο Υπουργό, τη διευκρίνιση που έκανε, αλλά σε κάθε περίπτωση, από την ώρα που τα χρήματα τα δίνει ο ΕΟΠΥΥ, μεταφέρει την ευθύνη αποπληρωμής του χρέους στα στρατιωτικά νοσοκομεία έμμεσα και αποκλειστικά στους ασθενείς ασφαλισμένους στον ΕΟΠΥΥ. Αυτοί είναι οι χρηματοδότες. Πρόκειται για μια ρύθμιση ενταγμένη στην πολιτική της χρηματοδότησης της υγείας από τους ασθενείς με άμεσο «ζεστό» χρήμα και έμμεσο, μέσω των ασφαλιστικών ταμείων. Ουσιαστικά η κρατική ευθύνη της χρηματοδότησης των στρατιωτικών νοσοκομείων και των δαπανών για τις εργασίες τους μεταφέρεται στους ασθενείς.
Άρθρο 60. «Εξόφληση δαπανών στρατιωτικών νοσοκομείων και ΝΙΜΤΣ». Πρόκειται, ουσιαστικά, για χρονική παράταση προηγούμενου νόμου που προβλέπει την εξαίρεση από τις διαδικασίες καταγραφής ελέγχου και πληρωμών των δαπανών, χωρίς να διευκρινίζεται, πάλι, όπως δεν διευκρινιζόταν και στον προηγούμενο νόμο, ο λόγος της εξαίρεσης.
Άρθρο 61. «Προσδιορισμός της μέγιστης προσαύξησης για τον υπολογισμό του ύψους του εφάπαξ βοηθήματος». Σήμερα ισχύει ότι το εφάπαξ βοήθημα υπολογίζεται και το επίδομα, ιδιαιτέρως, υπολογίζεται με το επίδομα ιδιαίτερων συνθηκών εργασίας.
	Στο υπάρχον μισθολόγιο των στρατιωτικών, στο επίδομα ιδιαίτερων συνθηκών εργασίας, συμπεριλαμβάνεται και το επίδομα για τα πληρώματα των πολεμικών πλοίων που βρίσκονται σε αποστολή. Με το νομοσχέδιο το επίδομα των πολεμικών πλοίων, αφού το φέρει από τα επιδόματα με την παράγραφο 3 στο τέλος του άρθρου 62, το ονομάζει ειδική αποζημίωση και έτσι το αφαιρεί από τον υπολογισμό του εφάπαξ βοηθήματος. Αν αυτό δεν αποτελεί κοροϊδία προς τα στελέχη των Ενόπλων Δυνάμεων τότε τι είναι.
Άρθρο 65. Ένα άρθρο με βαρύτητα που επεξεργάζεται ειδικά θέματα θητείας. Βασική προϋπόθεση επιτυχίας της κυβερνητικής πρότασης, επιτρέψτε μας να το ονομάσουμε «έκτρωμα» το άρθρο 65, είναι το ποντάρισμα που κάνει η Κυβέρνηση στην οικονομική ανέχεια των λαϊκών νοικοκυριών, που η Κυβέρνηση αυτή μαζί με τις προηγούμενες κυβερνήσεις διαμόρφωσε.
Τι κάνει η Κυβέρνηση; Ποντάρει στην ολοκληρωτική πλέον αδυναμία των λαϊκών οικογενειών να σπουδάσουν τα παιδιά τους. Αδυναμία που μεγιστοποιείται μέσα σε ένα περιβάλλον δομημένο πάνω στην ευρώ ενωσιακή και εθνική πολιτική στην παιδεία. Αυτό είναι το πλαίσιο που μετατρέπει την παιδεία σε πανάκριβο εμπόρευμα.
Και έρχεται σήμερα η Κυβέρνηση και υιοθετεί πρότυπα των Ηνωμένων Πολιτειών, όπως έκανε η ΗΠΑ στρατολόγηση μισθοφόρων για «βρώμικες» αποστολές. Αυτή τη μεθοδολογία ακολουθούσε και έχει ασχοληθεί μέχρι και το Χόλυγουντ σε πολύ ευρεία τέτοια κλίμακα σε ταινίες. Εκβιαστική στρατολόγηση, όπως για παράδειγμα, μεξικανών που συλλαμβάνονται στα σύνορα των ΗΠΑ αναζητώντας καλύτερη τύχη. Τι τους λέει; Ελάτε, θα σας δώσουμε και πράσινη κάρτα, θα σας σπουδάσουμε αλλά θα πάτε στο Ιράν - τότε θα πάτε στο Βιετνάμ - και όποιος ζήσει και γυρίσει πίσω, θα απολαύσει αυτά που σας δίνουμε.
Εσείς λέτε σήμερα, δεν έχετε χρήματα στις λαϊκές οικογένειες, ελάτε εδώ θα σας φροντίσουμε εμείς. Είναι φανερό ότι οι σχετικές κυβερνητικές προτάσεις συνδέονται και με άλλες ρυθμίσεις για την αναμόρφωση των ελληνικών Ενόπλων Δυνάμεων που ήδη έχουν υλοποιηθεί σε αμερικανικά πρότυπα όπως επαγγελματικό στρατό κτλ. Εδώ, οι Έλληνες αξιωματικοί παίρνουν πλέον μετάθεση για το στρατό των ΗΠΑ φορώντας μάλιστα και στολή και εθνόσημο αμερικανικά. 
Αξιοπερίεργο είναι το γεγονός ότι στην αναφορά για το διδακτορικό, σε αυτό το άρθρο, όπου ηλικιακό όριο αναφέρεται το 31ο έτος προβλέπεται κάλυψη διδάκτρων. Το αναφέρω αυτό γιατί; Το θέμα είναι ότι σήμερα δεν υπάρχουν διδακτορικά προγράμματα με δίδακτρα. Να πούμε, κ. Υπουργέ, το «καλό μελετά και έρχονται» δίδακτρα για τα διδακτορικά και στο αμιγώς ακαδημαϊκό πρόγραμμα.  Στα υπόλοιπα θα τοποθετηθούμε στην Ολομέλεια. Ευχαριστώ.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Κι εμείς ευχαριστούμε. Θα ήθελα να παρακαλέσω τους συναδέλφους, επειδή πρέπει να τοποθετεί και ο Υπουργός και επειδή έχει ανειλημμένη υποχρέωση να τηρείται ο χρόνος. Ζητήσαμε 10 λεπτά και έχετε μιλήσει 15 λεπτά. Εάν ο καθένας το κάνει αυτό, καταλαβαίνετε ότι περιορίζεται σημαντικά ο χρόνος. Ο Υπουργός ήρθε να καθίσει εδώ τρεις ώρες, αλλά μετά τις τρεις ώρες πρέπει να φύγει. Έχει ανειλημμένη σοβαρή υποχρέωση.
Το λόγο έχει ο Ειδικός Αγορητής της «Ελληνικής Λύσης», κ. Παύλος Σαράκης. Κύριε Σαράκη, έχετε το λόγο για δέκα λεπτά.
ΠΑΥΛΟΣ ΣΑΡΑΚΗΣ (Ειδικός Αγορητής της Κ.Ο. «Ελληνική Λύση - ΚΥΡΙΑΚΟΣ ΒΕΛΟΠΟΥΛΟΣ»): Ευχαριστώ πάρα πολύ. 
Το παρόν νομοσχέδιο του Υπουργείου Εθνικής Άμυνας εισάγει βασικές τομές στις Ένοπλες Δυνάμεις και γι’ αυτό ακριβώς έχουν εθνική σημασία και θα πρέπει να είμαστε όλοι μας ιδιαίτερα προσεκτικοί στην ανάλυση του παρόντος νομοσχεδίου. Είναι ένα νομοσχέδιο το οποίο κινείται στη σωστή κατεύθυνση σε ό,τι αφορά τον εκσυγχρονισμό της εθνικής άμυνας, αλλά όμως παραμένουν προβλήματα τα οποία παραμένουν προβλήματα τα οποία το παρόν νομοσχέδιο δεν μπορεί να τα επιλύσει.
Υποσχέθηκε ο κ. Υπουργός ότι θα το κάνει σε επόμενο νομοσχέδιο και αναφέρομαι στο παράδειγμα με τις αποστρατείες των ΕΠΟΠ, λόγω πρόωρης κατάλυσης των ηλικιακών ορίων, το οποίο έχει πολλές φορές επισημανθεί από τους αρμόδιους φορείς και οι οποίοι συνεχίζουν να ελπίζουν ότι θα υπάρξει ευνοϊκή μεταχείριση από την Κυβέρνηση στο ζήτημά τους. 
Επιπλέον, σχετικά με τις Σχολές των Υπαξιωματικών, θεωρούμε εύλογες τις ανησυχίες των αποφοίτων τους όπως αυτές εκφράστηκαν από τους αρμόδιους φορείς. Στο παρελθόν έχουν ξαναγίνει προσπάθειες υποβάθμισής τους, όπως στην περίπτωση του Σώματος Υπαξιωματικών. Είναι χαρακτηριστική η επισήμανση των αρμοδίων φορέων ότι σε 19 άρθρα που αφορούν τους καθηγητές των Ανωτάτων Στρατιωτικών Εκπαιδευτικών Ιδρυμάτων στις Ανώτερες Στρατιωτικές Σχολές των Υπαξιωματικών αντιστοιχεί μόλις μια παράγραφος και αυτή μόλις 5 γραμμών. 
Σε ό,τι αφορά την κατ’ άρθρο ανάλυση του νομοσχεδίου. Στα άρθρα 1 έως 13 προβλέπεται η ίδρυση ανώνυμης εταιρείας με την επωνυμία «Ελληνικό Κέντρο Αμυντικής Καινοτομίας», στο μετοχικό κεφάλαιο του οποίου συμμετέχει το Ελληνικό Δημόσιο κατά 67% και η Ελληνική Εταιρεία Συμμετοχών και Περιουσίας Α.Ε. με το υπόλοιπο 33%, βάσει του νόμου όμως ν. 4389/2016. Δηλαδή, έχουμε στο μετοχικό κεφάλαιο το Υπερταμείο.
Ποιοι είναι στο Υπερταμείο; Είναι οι δανειστές μας. Θα πρέπει να αποκλειστεί οποιαδήποτε εκχώρηση μετοχών σε ένα τέτοιο ευαίσθητο κέντρο, που ουσιαστικά αποτελεί τον πυλώνα του εκσυγχρονισμού των Ενόπλων Δυνάμεων στους δανειστές μας. Γιατί το 33% είναι ένα ποσοστό και ως νομικοί γνωρίζουμε πάρα πολύ καλά ότι έχουν δικαιώματα στη διοίκηση του συγκεκριμένου κέντρου, αλλά δεν μας αποκλείει και δεν μας κατοχυρώνει κανένας ότι αυτό το ποσοστό το μειοψηφικό στο άμεσο μέλλον δεν θα γίνει πλειοψηφικό. Είναι αδιανόητο να περάσει το Κέντρο Καινοτομίας, το οποίο είναι αναγκαία προϋπόθεση για τον εκσυγχρονισμό των Ενόπλων Δυνάμεων, στα χέρια των δανειστών μας, σε χέρια τα οποία δεν είναι εθνικά χέρια. 
Έπειτα, όπως και προαναφέρθηκε, υπήρχε από την Κυβέρνηση, κατόπιν της διαβούλευσης που έγινε βέβαια μέσα στην περίοδο των εορτών η οποία δεν είναι ώριμη περίοδος, όπου είχαμε και τις αντιδράσεις πάνω στο σχέδιο νόμου, η απόσυρση της διάταξης του άρθρου 7 που αφορούσε τη στέγαση του Ελληνικό Κέντρο Αμυντικής Καινοτομίας. 
Παραμένει, όμως, βέβαια το θέμα των μετοχικών ταμείων όπως διαφαίνονται βάσιμες οι ανησυχίες των στελεχών ότι η υπό σύσταση ανώνυμος εταιρεία (ΕΛΚΑΚ) θα έχει τη δυνατότητα να χρησιμοποιεί τους πόρους των μετοχικών ταμείων, των οποίων η αυτονομία και η διαφάνεια οφείλει να διασφαλιστεί. Στο πλαίσιο αυτό, η ΠΟΕΣ συγκεκριμένα έχει προτείνει συγκεκριμένες τροποποιήσεις των εν λόγω άρθρων, ώστε να διασφαλιστεί όχι μόνο η αυτονομία και η διαφάνεια των μετοχικών ταμείων, αλλά και η ουσιαστική ανεξαρτησία των Ανωτάτων Στρατιωτικών Εκπαιδευτικών Ιδρυμάτων από την υπό σύσταση ανώνυμη εταιρεία. 
Στα άρθρα 14 έως 42 παρέχεται η δυνατότητα στα Ανώτατα Στρατιωτικά Εκπαιδευτικά Ιδρύματα να διοργανώνουν διδακτορικές σπουδές, απλοποιείται η διαδικασία ίδρυσης προγραμμάτων μεταπτυχιακών σπουδών και προβλέπεται η συμμετοχή στελεχών των Ενόπλων Δυνάμεων σε ερευνητικά προγράμματα. Οι εν λόγω ρυθμίσεις σίγουρα κινούνται στη σωστή κατεύθυνση, λόγω της θεσμοθετημένης ουσιαστικής αυτονομίας των Ανώτατων Στρατιωτικών Εκπαιδευτικών Ιδρυμάτων, που μέχρι πρότινος μπορούσαν να διοργανώσουν μεταπτυχιακά προγράμματα σπουδών μόνο με τη σύμπραξη των ΑΕΙ. 
Αντίστοιχα, θετικά κρίνεται και η δυνατότητα διοργάνωσης προγραμμάτων τρίτου κύκλου σπουδών, διδακτορικών δηλαδή, από τα Ανώτατα Στρατιωτικά Εκπαιδευτικά Ιδρύματα. Δεν πρέπει όμως σε καμία περίπτωση, όπως έχουμε επισημάνει και στην προηγούμενη συνεδρίαση της Επιτροπής μας, το αντικείμενο των μεταπτυχιακών και διδακτορικών θα πρέπει να μην εκπονούνται μόνο σε θεωρητικό περιεχόμενο και να παρέχονται μόνο τυπικές θεωρητικές γνώσεις, αλλά όλα αυτά τα προγράμματα θα πρέπει να αποσκοπούν στη βελτίωση των συμμετεχόντων και να έχουν και πρακτικά θέματα, τα οποία ακριβώς θα ενδυναμώσουν τις παραστάσεις τους και θα βελτιώσουν τις δεξιότητές τους. 
Θέλουμε να ελπίζουμε ότι οι διατάξεις θα έχουν πρακτική εφαρμογή και επιτυχημένη στόχευση, έτσι ώστε σε αντίθεση με άλλα νομοσχέδια της παρούσας Κυβέρνησης, τα οποία στηρίξαμε, να έχουν πραγματικά ουσία και πραγματικά να εμβαθύνουν στη βελτίωση των δεξιοτήτων των στελεχών των Ενόπλων Δυνάμεων. 
Ομοίως εύλογη είναι και η δυνατότητα ένταξης των Ανώτατων Στρατιωτικών Εκπαιδευτικών Ιδρυμάτων στο καθεστώς των Κέντρων Αριστείας, τόσο για λόγους ισότητας, όσο και για λόγους άντλησης περαιτέρω χρηματοδότηση η οποία είναι αναγκαία. 
Ιδιαίτερα θετικά κρίνουμε και την κατάληψη του σημαντικού κενού που υπήρχε ως προς την έννομη προστασία των θιγόμενων και εν γένει ως προς τον έλεγχο νομιμότητας της διαδικασίας εκλογής μελών ΔΕΠ των Ανώτατων Στρατιωτικών Εκπαιδευτικών Ιδρυμάτων, καθώς απουσίαζαν πλήρως από την κείμενη νομοθεσία τέτοιες ρυθμίσεις συναφείς. 
                Ωστόσο, απαραίτητη κρίνεται η αναβάθμιση πέραν των Ανωτάτων Στρατιωτικών Εκπαιδευτικών Ιδρυμάτων και των Ανώτερων Στρατιωτικών Σχολών Υπαξιωματικών στην ανώτατη βαθμίδα της τριτοβάθμιας εκπαίδευσης. Είναι προφανές ότι η μονομερής ανωτατοποίηση των Ανώτατων Στρατιωτικών Εκπαιδευτικών Ιδρυμάτων προκαλεί ουσιαστικό πλήγμα στη φύση των ανώτερων στρατιωτικών σχολών των υπαξιωματικών, με πιθανό σκοπό την κατάργησή τους σε βάθος χρόνου, δια της ουσιώδους υποβάθμισή τους. 
Θεωρούμε ότι και οι υπαξιωματικοί αποτελούν έναν κορμό των Ενόπλων Δυνάμεων και θα πρέπει να δείχνουμε ιδιαίτερη ευαισθησία στο σύνολο των στελεχών των στρατιωτικών σωμάτων. 
Οι Ανώτερες Στρατιωτικές Σχολές Υπαξιωματικών οφείλουν να αναγνωριστούν ως ισότιμες των Ανωτάτων Εκπαιδευτικών Ιδρυμάτων Τεχνολογικής Εκπαίδευσης. Δε νοείται να αναγνωρίζονται ακαδημαϊκά και επαγγελματικά οι απόφοιτοι των ιδιωτικών κολεγίων και όχι απόφοιτοι σχολών που έχουν εισαχθεί με πανελλαδικές εξετάσεις και κρίνονται άξιοι να διαχειρίζονται οπλικά συστήματα αξίας κόστους εκατομμυρίων ευρώ. 
Στα άρθρα 43 έως 46, προβλέπεται η ίδρυση τμήματος πληροφορικής στη Στρατιωτική Σχολή Αξιωματικών Σωμάτων και επέρχονται οι αναγκαίες νομοτεχνικές τροποποιήσεις. 
Στα άρθρα 47 έως 58, προβλέπεται η σύσταση ενός Σώματος Πληροφορικής των Ενόπλων Δυνάμεων, το οποίο υπάγεται στον Αρχηγό ΓΕΕΘΑ. 
Ειδικότερα, στο άρθρο 49, προβλέπεται η στελέχωση του Κοινού Σώματος Πληροφορικής από απόφοιτους παραγωγικών σχολών των Ενόπλων Δυνάμεων, η ένταξη των υπηρετούντων στελεχών, αξιωματικών, ανθυπασπιστών, υπαξιωματικών και επαγγελματιών οπλιτών, με συναφές αντικείμενο, οι μετατάξεις στελεχών των τριών κλάδων των Ενόπλων Δυνάμεων, καθώς και λεπτομέρειες για την διαδικασία ένταξης και μετάταξής τους. 
Επί της ουσίας, όμως, έχουμε κατάργηση των σωμάτων έρευνας και πληροφορικής, τόσο στο Στρατό Ξηράς όσο και στην Πολεμική Αεροπορία, με υποχρεωτική μετακίνηση του προσωπικού τους. 
Πρωτοφανής είναι, επίσης, η πρόβλεψη ότι στελέχη προερχόμενα από διαφορετικές Ανώτερες Στρατιωτικές Σχολές Υπαξιωματικών του Στρατού Ξηράς, δηλαδή της ΣΜΥ και της Πολεμικής Αεροπορίας, της ΣΜΥΑ, να υπάγονται στο κοινό Σώμα. Δημιουργείται πρακτικό πρόβλημα απέναντι στους υπάρχοντες σπουδαστές των παραγωγικών σχολών υπαξιωματικών αλλά και στους μελλοντικούς. Στις σχολές αυτές οι σπουδαστές που εισάγονται δεν προεπιλέγουν την ειδικότητα τους αλλά τους αποδίδεται ακόμα και με κλήρωση μετά την εισαγωγή τους. 
Συνεπώς, επιτυχόντες Ανώτερων Στρατιωτικών Σχολών Υπαξιωματικών, οι οποίοι έχουν εισαχθεί με διαφορετική μοριοδότηση από τις πανελλαδικές εξετάσεις και έχουν επιλέξει να σταδιοδρομήσουν στο Στρατό Ξηράς ή στην Πολεμική Αεροπορία αντίστοιχα, μπορούν να βρεθούν ακουσίως σε κοινό Σώμα. 
Αυτό δύναται μεσοπρόθεσμα να οδηγήσει στην απαξίωση των σχολών αυτών, καθώς η αβεβαιότητα είναι ένα συναίσθημα το οποίο θα αποτρέψει αρκετούς νέους να τις επιλέξουν. 
Επιπλέον, σύμφωνα και με την άποψη των φορέων, αναμένεται κύμα παραιτήσεων στελεχών πληροφορικής, με εμπειρία και αρκετά χρόνια υπηρεσίας, κυρίως από την Πολεμική Αεροπορία, αποφοίτων, δηλαδή, από τη Σχολή Ικάρων και της ΣΜΥΑ, αλλά πιθανόν και στα άλλα Σώματα. 
Να ληφθεί υπόψη ότι τα εν λόγω στελέχη είναι περιζήτητα στην ελεύθερη αγορά, με πολύ υψηλές αμοιβές. Στελέχη που εισήλθαν σε στρατιωτικές σχολές με υψηλότατα μόρια σε συγκεκριμένο Σώμα για να σταδιοδρομήσουν σε αυτό, θα αναγκαστούν να υπηρετήσουν σε διακλαδικό Σώμα που ουδέποτε επέλεξαν, εντασσόμενοι αναγκαστικά σε αυτό, κάποιοι μόλις μερικούς μήνες μετά την ορκωμοσία τους άλλοι μετά από χρόνια καριέρας, υφιστάμενοι στη συνέχεια μη αναμενόμενες μεταθέσεις και συνθήκες εργασίας. 
Οι φετινοί υποψήφιοι των σχολών είναι σε ακόμα μεγαλύτερη ανασφάλεια, μη γνωρίζοντας που τελικά θα υπηρετήσουν και αν στο τέλος ορκιστούν, είτε ανθυποσμηναγοί ή ανθυπολοχαγοί είτε σμηνίες ή λοχίες, παρά τα αναγραφόμενα στην αντίστοιχη προκήρυξη. 
Από την άλλη, στελέχη που δεν κατέχουν πτυχίο Ανώτατου Εκπαιδευτικού Ιδρύματος εξειδίκευσης πληροφορικής αλλά διαθέτουν πολυετή εμπειρία και προσφορά στο αντίστοιχο σώμα πληροφορικής του κλάδου τους, εξαιρούνται της δυνατότητας μετάταξης στο Κοινό Σώμα Πληροφορικής, παρά την πιθανή επιθυμία τους. 
Θα πρέπει, επίσης, να ληφθεί υπόψη ότι στελέχη που θα μεταταγούν θα πρέπει να αλλάξουν το σύνολο των στολών τους, έξοδο, ένα κόστος ιδιαίτερα μεγάλο και δίχως αυτό να αναλαμβάνεται από την υπηρεσία. Θα δουν, δηλαδή, την προσωπική και οικογενειακή τους καθημερινότητα να ανατρέπεται εκ βάθρων λόγω μιας υπηρεσιακής ανάγκης, που δεν υφίστατο και ως προϋπόθεση όταν είχαν αποκτήσει την εν λόγω εξειδίκευση και ενώ έχουν διαπαιδαγωγηθεί με τη νοοτροπία και τις ιδιαιτερότητες του Όπλου στο οποίο υπηρετούν. Αύριο θα κληθούν να βρεθούν μέσα σε μια εντελώς νέα νοοτροπία και τρόπο λειτουργίας τους, ως αποτέλεσμα της διακλαδικότητας. 
Ξέρουμε πάρα πολύ καλά ότι στελέχη που υπηρετούν σε ένα συγκεκριμένο Σώμα έχουν εμφυσήσει τη νοοτροπία, αν θέλετε και την πρακτική του συγκεκριμένου Σώματος, του συγκεκριμένου Όπλου. 
Μια ρεαλιστική πρόταση είναι το Κοινό Σώμα να στελεχωθεί εκ του μηδενός με νέα στελέχη, ενώ παράλληλα όσα ήδη υπηρετούν να παραμένουν στις θέσεις τους υπό το ίδιο, ούτως ή άλλως, αντικείμενο μέχρι τη διαγραφή τους από τις Ένοπλες Δυνάμεις. 
Στα άρθρα 59 έως 77, περιλαμβάνονται πλείστες ρυθμίσεις γενικού χαρακτήρα. 
Ειδικότερα, στο άρθρο 59, προβλέπεται η ρύθμιση εξόφλησης οφειλών ΕΟΠΥΥ προς στρατιωτικά νοσοκομεία, εξαιρουμένου του ΝΙΜΤΣ και διαγραφή 10% αυτών. Αφορά υπηρεσίες που έχουν ήδη παρασχεθεί και καλυφθεί οικονομικά από τους προϋπολογισμούς των στρατιωτικών νοσοκομείων. Η υφιστάμενη διάταξη κρίνεται συνολικά από εμάς ως απαράδεκτη. 
Κατ’ αρχάς, δε διευκρινίζεται ο λόγος για τον οποίο το ΝΙΜΤΣ αντιμετωπίζεται κατ’ εξαίρεση, όπως, επίσης, ούτε τι συνεπάγεται αυτό για το νοσοκομείο. Τα ποσά δε συμβαδίζουν με αυτά που βεβαίωσε ο Υπουργός Υγείας για το ίδιο χρονικό διάστημα πρόσφατα, ενώ τα υπό διαγραφή ποσά έχουν δαπανηθεί ήδη από τους προϋπολογισμούς των νοσοκομείων για κάλυψη των αναγκών του ΕΟΠΥΥ. 
Το άρθρο 60, πρέπει να αποσυρθεί, σύμφωνα με την άποψή μας, έως ότου αποσαφηνιστεί τι ακριβώς επίπτωση επιφέρει στο ΝΙΜΤΣ η εν λόγω ρύθμιση. 
Στο άρθρο 62, ως προς το θέμα της αποζημίωσης του προσωπικού που υπηρετεί στο στόλο, θεωρούμε ότι οι παρατηρήσεις που έχουν διατυπωθεί από τους φορείς είναι ιδιαίτερα βάσιμες και πρέπει να εξαιρεθεί από τις τακτικές μηνιαίες αποδοχές το σύνολο των συγκεκριμένων αποζημιώσεων, δηλαδή και η περίπτωση κγ εκτός από την κδ, που ήδη συμπεριλαμβάνεται.  Σας ευχαριστώ πάρα πολύ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Κι εμείς ευχαριστούμε.
Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες  ήταν οι  Βουλευτές κ.κ.  Αβραμόπουλος Δημήτριος, Ανδριανός Ιωάννης Βασιλειάδης Βασίλειος (Λάκης), Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Θεοδωρικάκος Παναγιώτης (Τάκης) Καββαδάς Αθανάσιος, Κακλαμάνης Νικήτας, Καλογερόπουλος Δημήτριος, Κατσανιώτης Ανδρέας, Κτιστάκης Ελευθέριος, Λαμπρόπουλος Ιωάννης, Λιούτας Αθανάσιος, Μπουκώρος Χρήστος, Παναγιωτόπουλος Νικόλαος, Ρουσόπουλος Θεόδωρος (Θόδωρος), Στυλιανίδης Ευριπίδης, Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Αποστολάκης Ευάγγελος, Δούρου Ειρήνη (Ρένα), Ηλιόπουλος Όθων, Θεόφιλος Ξανθόπουλος, Κασιμάτη Ειρήνη (Νίνα), Πολάκης Παύλος, Τζάκρη Θεοδώρα, Χρηστίου Ραλλία, Γιαννακοπούλου Κωνσταντίνα (Νάντια), Μάντζος Δημήτριος,  Μιχαηλίδης Σταύρος, Μπιάγκης Δημήτριος, Κομνηνάκα Μαρία, Τσοκάνης Χρήστος, Παπαναστάσης Νικόλαος, Κτενά Αφροδίτη, Χήτας Κωνσταντίνος, Σαράκης Παύλος, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Ρούντας Γεώργιος, Ζερβέας Αλέξανδρος, και  Καζαμίας Αλέξανδρος.
                Η κυρία  Αναγνωστοπούλου, έχει το λόγο.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Ευχαριστώ, κύριε Πρόεδρε.
Έχω κάνει από χθες ολόκληρο θέμα για το ζήτημα του χρόνου. Είναι πάρα πολύ σημαντικός ο σεβασμός της κοινοβουλευτικής διαδικασίας, ειδικά για ένα νομοσχέδιο που ο ίδιος ο Υπουργός είχε χθες και θα έλεγα και κάτω από τις γραμμές ήταν σαν να μας εγκαλούσε, το θεωρεί εθνικής εμβέλειας και είναι σαν να μην καταλαβαίνουμε εμείς ότι είναι εθνικής εμβέλειας. 
Όταν πρόκειται για νομοσχέδιο εθνικής εμβέλειας, τότε πρέπει να δοθεί ο μίνιμουμ χρόνος στα κόμματα της Αντιπολίτευσης να μπορέσουν και να καταθέσουν προτάσεις και να αναπτυχθεί ο κοινοβουλευτικός δημοκρατικός διάλογος όπως θέλει. 
Ο ένας λόγος που καταψηφίζω, εκ μέρους της Νέας Αριστεράς, είναι αυτός. Το θεωρώ ευτελισμό της κοινοβουλευτικής διαδικασίας και δεν είναι η πρώτη φορά που γίνεται. Ως και σήμερα που ζητήσαμε να πάει τη Δευτέρα η κατ’ άρθρων συζήτηση, ακούσαμε τους φορείς, να μπορέσουμε να διαβάσουμε ακόμα περισσότερο, να μιλήσουμε και εμείς με ανθρώπους, ούτε καν αυτό το δικαίωμα δεν είχαμε. Σας το είπαν και οι φορείς, άλλωστε, ότι δεν υπήρχε χρόνος. 
Το δεύτερο σημείο, καινοτομία, καινοτομία στην άμυνα. Βεβαίως και είμαστε υπέρ. Βεβαίως, η χώρα έχει καθυστερήσει. Βεβαίως, αυτό θα έπρεπε να έχει γίνει καιρό. Πώς, όμως; 
Και αν πρόκειται για το εθνικό συμφέρον, που ασφαλώς και πρόκειται, πρόκειται για την άμυνα της χώρας, εγώ θα ήθελα, ως Νέα Αριστερά, ο Υπουργός να μας έχει καλέσει να διαβουλευτούμε, να μας πει τις προτάσεις που έχει, αυτά που ετοιμάζει, να έχουμε και εμείς προτάσεις και να συζητηθούν όλα αυτά τα θέματα.  Τίποτε από όλα αυτά δεν έγινε. 
Άρα, την έμμεση μομφή στα κόμματα της Αντιπολίτευσης ότι δεν αντιλαμβάνονται το εθνικό συμφέρον, εγώ δεν την αποδέχομαι. Απολύτως, δεν την αποδέχομαι.
Το πρώτο μέρος του νομοσχεδίου, που αφορά το ΕΛΚΑΚ, είναι, έτσι όπως το διαβάζουμε και έτσι όπως λέει το νομοσχέδιο, μία ανώνυμη εταιρεία που λειτουργεί με τους όρους της ιδιωτικής οικονομίας. Είναι μπίζνες.
Επειδή, δε, κάθε νομοσχέδιο πρέπει να τίθεται σε σχέση με την κυβερνητική πολιτική σε όλους τους τομείς, θα μου επιτρέψετε να το πω, στα μάτια τα δικά μας είναι μπίζνες. 
Τι θα ήταν το άσχημο, γιατί δε μπορούσε να γίνει;
 Τι θα ενοχλούσε, να γίνει αυτό το Κέντρο, να είναι σε δημόσιο έλεγχο, όπως είναι στη Γαλλία, όπως είναι στη Βρετανία, όπως είναι στις Ηνωμένες Πολιτείες ή να γίνει ένα νομικό πρόσωπο ιδιωτικού δικαίου; Γιατί προφανώς καταλαβαίνουμε για έρευνες και αυτά, δεν μπορούν να πληρώνονται με 700 ευρώ. Δεν συζητήθηκε αυτό «Ανώνυμη Εταιρεία Πολυμετοχική» και έρχομαι τώρα σε αυτά τα θέματα. 
Όλα τα χρήματα, τα οποία θα προέρχονται, σύμφωνα με το άρθρο 6, δημόσια χρηματοδότηση, εξοπλιστικά και μάλιστα κατά παρέκκλιση των προβλέψεων, στο άρθρο 7, του νόμου του 2001, παράγραφος 5, χρηματοδοτήσεις κάθε είδους, Ευρωπαϊκά κονδύλια κ.λπ., καθώς και χρηματοδοτήσεις από Φορείς του Δημοσίου, φυσικά και νομικά πρόσωπα του εσωτερικού και του εξωτερικού, Μετοχικό Κεφάλαιο 67% των μετοχών στο Δημόσιο, άρθρο 5. Αυτά όλα τα λεφτά θα τα διαχειρίζεται το ΕΛΚΑΚ με βάση τις αποφάσεις του Διοικητικού του Συμβουλίου και τους Εσωτερικούς Κανονισμούς, άρθρο 26 που ο ΥΕΘΑ θα του δώσει τη δυνατότητα να έχει.
 Μέρος αυτών των εσόδων θα διανέμεται ως πριμ παραγωγικότητας βάσει του Καταστατικού. Έχουμε δει διάφορες τέτοιες λειτουργίες και τα πριμ παραγωγικότητας.
Επίσης, η μεταβίβαση μετοχών θα εγκρίνεται από τη Γενική Συνέλευση πάλι βάσει Καταστατικού. Δεν ξέρουμε ποιο θα είναι αυτό το Διοικητικό Συμβούλιο, δεν ξέρουμε ποιοι θα συμμετέχουν, δεν ξέρουμε τίποτα από όλα αυτά.
Στο άρθρο 7, το ΥΠΕΘΑ θα διαθέτει δωρεάν χώρο από το Μετοχικό Ταμείο Στρατού. Εδώ δεν εμπίπτει στις διατάξεις για εκμισθώσεις, που προβλέπουν πλειοδοτικό διαγωνισμό;
Το άρθρο 6, επίσης, θέλει πολύ μεγάλη προσοχή ότι θα συμμετέχουν νομικά πρόσωπα εξωτερικού, αλλά και εσωτερικού, στη χρηματοδότηση, στους πόρους που μπορεί να είναι και τα Μετοχικά Ταμεία. Θέλουμε διευκρινίσεις επ’ αυτού. 
Εκεί όμως που θέλω πραγματικά να σταθώ και απορώ και για την Αξιωματική Αντιπολίτευση που δεν έκανε καμία αναφορά, είναι το άρθρο 8 και θέλω πραγματικά διευκρινίσεις, κύριε Υπουργέ. Προγράμματα έρευνας και ανάπτυξης στον τομέα της Άμυνας και της Ασφάλειας, τα οποία δεν συμπεριλαμβάνονται στον Ειδικό Στρατηγικό Σχεδιασμό Προγραμμάτων Έρευνας και Ανάπτυξης και για τα οποία δεν υπάρχει άμεσο επιχειρησιακό ενδιαφέρον των Ενόπλων Δυνάμεων. Δύνανται να χρηματοδοτούνται από Κονδύλια που προέρχονται από τα Ταμεία του άρθρου 28 του Καταστατικού, όταν το Ελληνικό Κέντρο Αμυντικής Καινοτομίας εκτιμά αιτιολογημένα ότι οι γνώσεις που πρόκειται να παραχθούν κ.λπ., ενδέχεται να καταστούν χρήσιμες για τις Ένοπλες Δυνάμεις και το Αμυντικό τους Σύστημα.
ΝΙΚΟΛΑΟΣ ΔΕΝΔΙΑΣ(Υπουργός Εθνικής Άμυνας): Μπορώ να σας διακόψω;
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Ένα λεπτό για να το τελειώσω, την ανάγνωση. 
Η υλοποίηση των προγραμμάτων αυτών δεν γεννά οποιαδήποτε υποχρέωση προμήθειας ή αξιοποίησης των προϊόντων τους, από τις Ένοπλες Δυνάμεις. Να μου απαντήσετε, αλλά να κάνω την ερώτηση.
 Αυτό πώς ερμηνεύεται; Ότι οι Ένοπλες Δυνάμεις μπορεί να χρειάζονται κάτι, αλλά προκειμένου το ΕΛΚΑΚ να παράγει έργο, θα χρησιμοποιούν κονδύλια, για έρευνα ούτως η άλλως; Και γίνεται χειρότερο, παρακάτω, με την ανάγκη συνδρομής σε είδος, μέσα και υπηρεσίες εκ μέρους των Ενόπλων Δυνάμεων κ.λπ..
ΝΙΚΟΛΑΟΣ ΔΕΝΔΙΑΣ (Υπουργός Εθνικής Άμυνας): Το λέω, γιατί επειδή είναι εξειδικευμένα ερωτήματα. Μην μπω στο τέλος μιας ομιλίας.
 Κατ’ αρχήν δεν γίνεται χειρότερο, γιατί ήταν κακό, είναι εξαιρετικό. Τι αφορά; Αφορά την μη εφαρμοσμένη έρευνα, την οποία διαγιγνώσκειν οι ειδικοί επιστήμονες που είναι- σας λέω πως θα λειτουργεί -στο συμβουλευτικό όργανο και η οποία δεν είναι προφανής στις Ένοπλες Δυνάμεις. Θα σας δώσω ένα παράδειγμα. Τα «Λέιζερ Αντιαεροπορικά». Θέλουμε μια έρευνα γι’ αυτό, να μας πουν κάτι. Μπορούμε, λοιπόν, μέσα από αυτή τη διαδικασία να χρηματοδοτήσουμε κάτι το οποίο δεν υπάρχει ακόμα ως εφαρμοσμένη πραγματικότητα ή ως εφαρμοσμένη έρευνα, αλλά διαγιγνώσκουμε ότι στο μέλλον θα πρέπει να μας χρειαστεί.
Το βρίσκετε πολύ συνωμοτικό; Γιατί όλο αυτό που λέτε, ξέρετε, πίσω από όλα δεν κρύβεται μια κακή πρόθεση. Αγαπητή, κυρία συνάδελφε. Καμιά φορά κρύβεται και κάποια καλή πρόθεση και αυτό που αναφέρατε ότι «όλα είναι μπίζνες», το αναφέρατε με μια απαξίωση. Προφανώς, επιστρέφοντάς μου την ενδόμυχη υπόνοια, που εκφράσατε προηγουμένως ότι εγώ θεωρώ ότι τα Κόμματα δεν καταλαβαίνουν.
Καταρχήν εγώ είμαι εδώ επειδή έχω την εμπιστοσύνη της Εθνικής Αντιπροσωπείας. Το έχω πει πάντα, επανειλημμένως ότι η Εθνική Αντιπροσωπεία είναι το αφεντικό μου. Άρα, δεν έχω δικαίωμα να εκφράσω τέτοια άποψη που εσείς μου αποδώσατε. Όμως, σας παρακαλώ, μην βλέπετε παντού συνωμοσίες, δεν υπάρχουν κατ’ ανάγκη.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Κύριε Υπουργέ, καμία συνωμοσία δεν βλέπω και άλλωστε δεν είναι και στη φύση μου, αλλά ούτε και στη φύση του Κόμματος που εκπροσωπώ, η συνωμοσιολογία, σε καμία περίπτωση. 
Όταν, όμως, δεν δίνεται χρόνος για κάτι, για συζήτηση, η συνωμοσιολογία επιβάλλεται από την πλευρά, η οποία δεν δίνει χρόνο και δεύτερον, έχω κάνει μία ερώτηση. Ελπίζω να επανέλθετε και θα έρθω και στο άρθρο 8. Ελπίζω να επανέλθετε, γιατί δεν συζητήθηκε η λύση άλλων χωρών, υπό τη δημόσια εποπτεία;  Μου απαντάτε μετά, γιατί χάνω και εγώ λίγο τον ειρμό των σκέψεών μου. 
Αλλά στο άρθρο 8 που λέτε ότι μπορεί η έρευνα να διαγιγνώσκει κάτι που να μην το χρειάζονται οι Ένοπλες Δυνάμεις κ.λπ.. Το καταλαβαίνω απολύτως. Το ότι δεν υπάρχει, δεν γεννά οποιαδήποτε υποχρέωση προμήθειας ή αξιοποίησης των προϊόντων τους από τις Ένοπλες Δυνάμεις. Εμένα αυτό «κάπως μου κάνει», ίσως να είναι μόνο στο δικό μου το μυαλό. 
Το γεγονός όμως και αυτό είναι που για μένα το κάνει χειρότερο ότι ανάγκη συνδρομής. Προσέχτε, λέτε ότι αυτό μπορεί να γίνει έτσι. Η ανάγκη συνδρομής όμως από τις Ένοπλες Δυνάμεις σε υπηρεσίες, σε είδος, σε οτιδήποτε.
ΝΙΚΟΛΑΟΣ ΔΕΝΔΙΑΣ (Υπουργός Εθνικής Άμυνας): Που θα το δοκιμάσουν, κυρία συνάδελφε;
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Σε οτιδήποτε.
ΝΙΚΟΛΑΟΣ ΔΕΝΔΙΑΣ(Υπουργός Εθνικής Άμυνας): Εάν η πρωτογενής έρευνα, θα χρησιμοποιήσω ένα παράδειγμα το οποίο. Εγώ δεν είμαι στρατιωτικός ή δεν είμαι ειδικός επιστήμονας.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):Ούτε εγώ.
ΝΙΚΟΛΑΟΣ ΔΕΝΔΙΑΣ(Υπουργός Εθνικής Άμυνας): Εάν υπάρξει πρωτογενής έρευνα, πώς θα δοκιμαστεί η επάρκειά της, εάν δεν συνεργαστούν οι Ένοπλες Δυνάμεις; Το «Αντιαεροπορικό» χωρίς τη βοήθεια των Ενόπλων Δυνάμεων που θα δοκιμαστεί, στο «Ελευθέριος Βενιζέλος»;
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Άρα, κύριε Υπουργέ, για το ίδιο πράγμα μιλάμε. Το ότι μου λέτε να δοκιμαστεί. Βεβαίως, στις Ένοπλες Δυνάμεις, μετά όμως δεν υπάρχει καμία υποχρέωση. 
ΝΙΚΟΛΑΟΣ ΔΕΝΔΙΑΣ (Υπουργός Εθνικής Άμυνας): Αυτά ακριβώς για να προστατευθούν οι Ένοπλες Δυνάμεις από την ανάγκη να απορροφήσουν ένα σύστημα πρωτογενούς έρευνας που μπορεί να κριθεί ότι δεν χρειάζεται ή ότι είναι εκτός. Διαβάζετε αρνητικά ό,τι ακριβώς έχει γραφεί για να προστατεύσει το σύστημα από την ανάγκη να συνεχίσει σε μια πορεία που μπορεί να φανεί αδιέξοδη, όχι επαρκής.  Ειλικρινά διαβάζουμε το ίδιο κείμενο, αλλά βλέπουμε διαφορετικά πράγματα.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Πείτε ότι δεν το καταλαβαίνω εγώ. Γιατί όταν διαβάζουμε αποσπασματικά ένα νομοσχέδιο, δεν έχουμε τη συνολική του εικόνα, αυτό γίνεται και δεν έχει γίνει συζήτηση, όπως έπρεπε να έχει γίνει. 
Εγώ, όμως, θέτω και ένα άλλο ερώτημα. Στο άρθρο 5 νομίζω ή στο άρθρο 4, το είπαμε και εχθές για το θέμα ότι το ΕΛΚΑΚ καλύπτει και την Πολιτική Προστασία και την Προστασία του Πολίτη, ενώ υπάρχουν ερευνητικά κέντρα εκεί.
 Μας είπατε εχθές κι εμένα δεν με έπεισε η απάντηση ότι αυτοί οι ίδιοι ήρθαν και σας είπαν να μπούνε κάτω από αυτή την αιγίδα και εγώ θέλω να ρωτήσω. «Ελληνικό Κέντρο Αμυντικής Καινοτομίας» είναι το ΕΛΚΑΚ. Η Προστασία του Πολίτη ή ακόμα περισσότερο, η Πολιτική Προστασία που ασχολείται και με ειρηνική έρευνα- ειρηνική με ή χωρίς εισαγωγικά- με την πανδημία για παράδειγμα, θα καλύπτει αυτό το Κέντρο; Και γιατί αυτά δεν ορίζονται μέσα στο νομοσχέδιο για να ξέρουμε τι ακριβώς γίνεται; Μας είπατε ένα αόριστο «ήρθαν και ζητήσανε να είναι κάτω από αυτό το Κέντρο». Θα καταργηθούν τα άλλα Κέντρα;
ΝΙΚΟΛΑΟΣ ΔΕΝΔΙΑΣ (Υπουργός Εθνικής Άμυνας): Με συγχωρείτε, κυρία Αναγνωστοπούλου.
Μπορεί η πρωτογενής έρευνα ή η μη εφαρμοσμένη έρευνα να προβλέπεται διεξοδικά σε ένα νόμο; Δηλαδή, μου ζητάτε, παραδείγματος χάριν, εάν πηγαίναμε έναν-έναν να ρωτήσω, ένα ερευνητικό κέντρο να έχει προβλέψει την ύπαρξη της θεωρίας της σχετικότητας πριν αυτή βρεθεί και να την περιγράψει μέσα και να τη ζητήσει.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»): Κύριε Υπουργέ, δεν μπορεί να γίνει έτσι συζήτηση. Σε ένα νομοσχέδιο προβλέπεται το θεσμικό πλαίσιο της συνεργασίας και το πώς αυτό θα γίνει. Δεν προβλέπει τι έρευνα θα κάνει το θεσμικό πλαίσιο αυτής της συνεργασίας. 
Για τα ανώτατα στρατιωτικά εκπαιδευτικά ιδρύματα, στα άρθρα 4, 8, 11, καθώς και 39, ουσιαστικά μετατρέπονται σε κέντρα έρευνας του ΕΛΚΑΚ. Εδώ θέλω να ρωτήσω, αλλά αφορά και το θέμα όλης της εκπαίδευσης που ανήκει και στο Υπουργείο Παιδείας, αυτή η ανάθεση διδακτορικών, είχαμε αντιδράσει και στο Υπουργείο Παιδείας για αυτό, για την ανάθεση διδακτορικών από βιομηχανίες και όλα αυτά. Αυτό το ότι τα ανώτατα στρατιωτικά εκπαιδευτικά ιδρύματα, η έρευνά τους μπορεί να υποτάσσεται σε βιομηχανίες και οτιδήποτε τέτοιο δεν λέει τίποτα; Είμαστε υπέρ της ανωτατοποίησης, είμαστε υπέρ των διδακτορικών. Ξέρετε είχα την τύχη στη θητεία μου την ακαδημαϊκή να έχω πάρα πολύ καλούς αποφοίτους, που έχουν κάνει τη Σχολή Ευελπίδων, που έχουν κάνει μεταπτυχιακά και διδακτορικά μαζί μου και το Πολυτεχνείο έχει στρατιωτικούς που έχουνε κάνει.
 Είμαι υπερήφανη γι’ αυτούς τους ανθρώπους. Αλλά, εδώ έχουμε εκπόνηση διδακτορικών με απευθείας αναθέσεις. Εγώ δεν το καταλαβαίνω, όπως δεν το καταλαβαίνω για την εν γένει εκπαίδευση. Αυτό έχει ως επακόλουθο, το τόνισαν όλοι οι φορείς, να υποβαθμίζονται οι ανώτερες στρατιωτικές σχολές των υπαξιωματικών. Εδώ, θα χρειαζόταν μία ρύθμιση οπωσδήποτε αναβάθμισης αυτών των σχολών, για να μην σαρδελοποιηθούν προς τα κάτω. Επειδή το έχουμε ξαναζήσει αυτό από την κυβέρνησή σας. Δηλαδή, οι καλλιτεχνικές σχολές να υποβαθμίζονται κατευθείαν, να υποβαθμίζονται παρελκυστικά, βλέπουμε το ίδιο πράγμα να γίνεται και εδώ. 
Για να τελειώσω, επειδή πιέζει ο χρόνος, άρθρο 62 που αφορά το προσωπικό του πολεμικού ναυτικού. Το ανέφεραν οι φορείς, κυρίως οι φορείς ΠΟΜΕΝΣ και ΠΟΕΣ και αφορά συνδυαστικά με το άρθρο 62, το άρθρο 61 που δημιουργεί διακρίσεις σε βάρος των στελεχών που υπηρετούν στο στόλο. Τα σημείωσα αυτά. Εδώ θα πρέπει να δείτε τον υπολογισμό του εφάπαξ. Το λένε όλοι οι συνδικαλιστικοί φορείς. 
Δεν θέλω τώρα να πω, γιατί είναι διάφορα επιμέρους θέματα. Αυτό της αναγκαστικής μετάταξης του άρθρου 49, που δεν υπάρχει ούτε το περιθώριο για τη στελέχωση του κοινού σώματος πληροφορικής. Είναι ένα θέμα το οποίο θα πρέπει να δείτε, όπως είναι ένα θέμα που πρέπει να δείτε, το είπαν όλοι οι συνάδελφοι, με τα στρατιωτικά νοσοκομεία. Αυτό το 10% που θα μπορούσε να πάει, είπε κάποιος από τους φορείς, σε νοσηλευτές και ιατρικό προσωπικό, που έδωσαν μεγάλη μάχη με τον κορονοϊό και θα ήταν πολύ σημαντικό.
 Να κλείσω, κύριε Πρόεδρε και κύριε Υπουργέ, με όλα αυτά τα θέματα που δεν έχουν τεθεί. Θα επανέλθω και επανέρχομαι συνέχεια με τους ΕΠΟΠ. Το ότι αποστρατεύονται, απολύονται στα 50 τους χρόνια, χωρίς να έχουν δικαίωμα σε σύνταξη, οτιδήποτε τέτοιο, δεν αποτελεί καλό δείγμα για ένα ευνομούμενο κράτος. Το επαναλαμβάνω, δεν προβλέπεται τίποτα στο νομοσχέδιο σας και απολύονται τώρα αυτοί οι άνθρωποι. Ευχαριστώ.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Να σας πω, κυρία Αναγνωστοπούλου, ότι ήδη είμαστε 8 ώρες σε επεξεργασία και θα ξεπεράσουμε τις 12. Στατιστικά όλα τα νομοσχέδια που επεξεργάζονται στις Επιτροπές πάνε γύρω στις 10 ώρες. Άρα, εμείς είμαστε ακόμα παραπάνω από το μέσο όρο. 
Τον λόγο έχει ο κ. Οικονομόπουλος.
ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «Δημοκρατικό Πατριωτικό Κίνημα ¨ΝΙΚΗ¨»): Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, για να συζητήσουμε αναλυτικά ένα τέτοιο νομοσχέδιο και τέτοιας σημασίας χρειάζεται κατά τη γνώμη μας περισσότερος χρόνος, τόσο για την αναλυτική παρουσίαση των απόψεων των διαφόρων μερών όσο και για τη μελέτη των απόψεων των ενδιαφερομένων φορέων, που αν και τους καλούμε και τους ακούμε, νομίζω σπανίως τους δίνουμε το περιθώριο να τις αναπτύξουν σωστά. Ακόμα λιγότερο τις ενστερνίζεται η εκάστοτε κυβέρνηση. 
Από την προ ηγηθείσα συζήτηση δεν απαντήθηκαν τα ερωτήματά μας και οι εύλογες απορίες μας και για το λόγο αυτό θα αναγκαστούμε να επαναλάβουμε ορισμένες έως ένα σημείο, ώστε να τύχουν περαιτέρω προσοχής, αλλά και να αποδείξουμε και άλλα σημεία που προέκυψαν μετά την ομιλία του Υπουργού κυρίου Δένδια στην Επιτροπή. Θα απαντούσαμε, στον κύριο Υπουργό, ότι παράλληλα με τα μεγαλεπήβολα σχέδια μετάβασης των Ενόπλων Δυνάμεων στην ψηφιακή εποχή, θα πρέπει να σκύψουμε παράλληλα στα επείγοντα θέματα εντός των Ενόπλων Δυνάμεων, όπως είναι οι παραιτήσεις προσωπικού και τα χρονίζοντα προβλήματά τους.
 Δεν πειστήκαμε από τις εξηγήσεις, κύριε Υπουργέ, ότι ήταν αναγκαία η ίδρυση ανωνύμου εταιρείας για τους σκοπούς του παρόντος νομοσχεδίου, γιατί δεν θεωρούμε πρόβλημα τους υπαλλήλους και τη δημόσια διοίκηση, αλλά την κακή νομοθεσία που δεν της επιτρέπει να λειτουργήσει όσο αποδοτικά θα μπορούσε, για την προαγωγή και διαχείριση της καινοτομίας στην εθνική άμυνα.
 Παραδεχτήκατε ότι είναι σχετικά μικρό το μετοχικό κεφάλαιο του 1,5 εκατομμυρίου ευρώ, αλλά και ότι με αίτησή του θέλησαν να συμμετάσχει ο μνημονιακός φορέας ΕΕΣΥΠ Α.Ε., την οποία έσπευσε η κυβέρνηση να την ικανοποιήσει. Η διαχείριση μέσω και των θυγατρικών μπορεί να φτάνει και δισεκατομμύρια ευρώ του προϋπολογισμού του Υπουργείου Εθνικής Άμυνας. Ακόμα, δεν απαντήθηκε γιατί επιτρέπεται στο ίδιο άρθρο η αθροιστική μείωση των ποσοστών του δημοσίου και της ΕΕΣΥΠ σε 51% από 100%, με κίνδυνο να περιέλθει πλήρως στον έλεγχο των δανειστών μας. Η ΕΕΣΥΠ δεν περιορίζεται σε ποσοστό που μπορεί να έχει, αφού θεωρείται ελληνική εταιρεία. Υπάρχει μελέτη σκοπιμότητας για κάτι τέτοιο; Μας έχει προβληματίσει ότι σύμφωνα με το δίκαιο των ανωνύμων εταιρειών συχνά, κύριε Υπουργέ μια και είπατε ότι είστε και συνάδελφος, κινδυνεύουμε να χάσουμε τον έλεγχο ενός τόσο σημαντικού φορέα και τι ασφαλιστικές δικλείδες έχουμε για κάτι τέτοιο; 
Δεν υπάρχει επίλυση, σύμφωνα με το άρθρο 6, για τη χρηματοδότηση από ιδιώτες και πάσης φύσεως φορείς, ενώ δεν παρέχονται εχέγγυα ώστε με όλη αυτή την εισβολή κυριολεκτικά της ιδιωτικής επιχειρηματικότητας στο κρίσιμο τομέα της Εθνικής Άμυνας να μην καταλήξει εις βάρος της και εις βάρος άλλων φορέων. Η έννοια της ασφάλειας απουσιάζει. 
Η πληθώρα των προγραμμάτων έρευνας και ανάπτυξης, του άρθρου 8, δεν ελέγχεται με τη ρύθμιση του άρθρου 9. Αφορά μόνο οικονομικό έλεγχο  από το Υπουργείο. Ο αυτοέλεγχος είναι ατελέσφορη επιλογή, όπως δυστυχώς ρητά αναφέρεται στο 22ο άρθρο του εσωτερικού κανονισμού της ΕΛΚΑΚ, με την οποία αποδίδεται μόνο συντονιστικός ρόλος στη γενική διεύθυνση αμυντικών εξοπλισμών και επενδύσεων.
 Οι κάθετες αρμοδιότητες, κατά το άρθρο 10, που ξεκινούν από το σχεδιασμό μέχρι την υλοποίηση προγραμμάτων, δεν μπορεί να αυτοελέγχονται, ούτε να είναι ασαφές το πλαίσιο του άρθρου 11 περί διανοητικής ιδιοκτησίας, γιατί αποθαρρύνουν τους ενδιαφερόμενους αφενός και αφετέρου δεν υπάρχει ουσιαστικά δυνατότητα διασφάλισης της μυστικότητας των ερευνών από κανέναν.
 Ο εσωτερικός κανονισμός, που περιλαμβάνει το άρθρο 13, προβλέπει ρόλο μέλους της γενικής συνέλευσης, για το κράτος και τον έλεγχο και τις αποφάσεις που λαμβάνει το διοικητικό συμβούλιο, που είναι κατά πλειοψηφία μη κρατικό και το οποίο ελέγχει και την κατεύθυνση των ερευνών και της υλοποίησής τους. 
Στο τρίτο μέρος, είχαμε επισημάνει ότι κακώς η αιτιολογική έκθεση στη σελίδα 96 έβλεπε μια ανακολουθία του θεσμικού πλαισίου και του τρόπου λειτουργίας μεταξύ των ΑΣΕΙ και των ΑΕΙ. Αφθονούν οι διατάξεις που προκαλούν αδικίες στο ήδη υπηρετών προσωπικό.
Ούτε τα διδακτορικά θα είναι προς την κατεύθυνση των στρατιωτικών αναγκών μας ούτε η δημιουργία του Σώματος Πληροφορικής θα γίνει «αναίμακτα» -εντός εισαγωγικών- μιας και οι παραιτήσεις είναι πιο εύκολες για προσοντούχους στρατιωτικούς που θα βρουν εργασία καλύτερα αμειβόμενη στον ιδιωτικό τομέα από το να ανατραπεί η οικογενειακή τους ζωή με μια αθέλητη μετάθεση; 
Η παρα θεώρηση των αναγκών της εθνικής άμυνας φάνηκε με την κατάργηση με το άρθρο 76 παράγραφος 1 γ΄ των υφιστάμενων διατάξεων της παραγράφου 1 του άρθρου 6 του νόμου 3187/2003 για την επιλογή κατεύθυνσης που θα πρέπει κατά τη γνώμη μας να επανεξεταστεί. Όμως για τη σύσταση Κοινού Σώματος Πληροφορικής είναι αναγκαία να ληφθεί υπόψη η άποψη του άμεσα ενδιαφερόμενου προσωπικού που θα ενταχθεί σε αυτό και ειδικά των στρατιωτικών που θα ενταχθούν αυτόματα. Για τις λεπτομέρειες της ένταξης και την εν γένει λειτουργία του Σώματος αυτού, θα πρέπει εκτός των άλλων να ληφθεί υπ’ όψη  η ήδη διαμορφωμένη κατάσταση όπου πολλοί στρατιωτικοί υπηρετούν σε διάφορες μονάδες ανά την Επικράτεια. Υπενθυμίζουμε ότι με την ένταξη, αν και είναι αυτομάτως, όπως προβλέπει το νομοσχέδιο στα άρθρα 49 και 50 θα δημιουργηθούν πολλά προβλήματα και ότι θα ήταν καλύτερα να υπάρχει εκτός της αυτόματης ένταξης και η δυνατότητα αίτησης ένταξης ή και αίτησης εξαίρεσης, για να μην ανατραπούν οι οικογενειακές ζωές των στελεχών αυτών. Για την Τεχνητή Νοημοσύνη αναφερθήκαμε και προχτές, να μη σας κουράζουμε.
Σημαντικό θέμα τέλος, αποτελεί και η ανάθεση σε προεδρικό διάταγμα με το άρθρο 70 της διατύπωσης μιας στρατηγικής ασφάλειας εθνικών διαβαθμισμένων πληροφοριών για πολλούς λόγους. Ποια η σκοπιμότητα; Ποια η λεπτομέρεια της δημοσίευσης; Δεν έχουν δοθεί απαντήσεις έως σήμερα. Ευχαριστώ πολύ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε τον κύριο Οικονομόπουλο και τώρα το λόγο έχει ο Ειδικός Αγορητής των Σπαρτιατών, ο κύριος Ζερβέας. 
ΑΛΕΞΑΝΔΡΟΣ ΖΕΡΒΕΑΣ (Ειδικός Αγορητής της Κ.Ο. «Σπαρτιάτες»): Ευχαριστώ, κύριε Πρόεδρε. Κύριε Υπουργέ, κυρίες και κύριοι Βουλευτές, πράγματι αυτό το νομοσχέδιο προσπαθεί να κάνει μια τομή στον τομέα της αμυντικής καινοτομίας. Κατά τη γνώμη μας έχει αρκετά σημαντικά σημεία και πέρα από οποιαδήποτε πολιτική κομματική ή ιδεολογική διαφορά, θα θέλαμε πάρα πολύ να το υπερψηφίσουμε. Έχουμε όμως κάποιες ενστάσεις σε επί μέρους άρθρα, τις οποίες και θα θέσω.
Κατ’ αρχάς στο άρθρο 3 όπου γίνεται λόγος για τη σύσταση του Ελληνικού Κέντρου Αμυντικής Καινοτομίας, γίνεται λόγος ότι θα εποπτεύεται από τον Υπουργό Εθνικής Άμυνας. Θεωρούμε ότι πρέπει να εποπτεύεται και από τον Αρχηγό ΓΕΕΘΑ, ο οποίος έχει και τις κατάλληλες γνώσεις. Το ίδιο ισχύει και για το άρθρο 5, που αναφέρεται στο μετοχικό κεφάλαιο. Κατά τη γνώμη μας το Ελληνικό Δημόσιο θα πρέπει να εκπροσωπείται εκτός από τον Υπουργό Εθνικής Άμυνας και από τον Αρχηγό ΓΕΕΘΑ. 
Τώρα όσον αφορά τους πόρους του άρθρου 6. Υπάρχει μια πρόβλεψη για ένα ποσό, 1,5% επί των ετήσιων πιστώσεων του προϋπολογισμού. Τίθεται ένα ερώτημα: Πώς έχει βγει αυτό το ποσό; Γιατί είναι 1,5%, γιατί δεν είναι 3%, γιατί δεν είναι 0,5%; Με βάση ποια διεθνή δεδομένα επιλέχθηκε αυτό το ποσοστό; Με βάση ποιες μελέτες; 
Πάμε μετά στο άρθρο 12, το οποίο αναφέρεται στο προσωπικό του Ελληνικού Κέντρου Αμυντικής Καινοτομίας και Ερευνητικών Κέντρων των Ενόπλων Δυνάμεων. Εκεί γίνεται λόγος για την επιλογή του ανθρώπινου δυναμικού, όπου αναφέρεται ότι θα γίνεται με απόφαση του Υπουργού Εθνικής Άμυνας. Πιστεύουμε και εδώ ότι πρέπει να προστεθεί ότι πρέπει να γίνεται αυτή η επιλογή με τη σύμφωνη γνώμη του Αρχηγού ΓΕΕΘΑ αλλά και της αρμόδιας Επιτροπής της Βουλής. 
Και πάμε σε ένα άλλο θέμα που θίγεται στο άρθρο 12 στην παράγραφο 2, το οποίο συνδέεται και με το νομικό πλαίσιο στο οποίο εντάσσεται το Ελληνικό Κέντρο Αμυντικής Καινοτομίας και στο οποίο θα επανέλθω αργότερα. Μιλάει για τοποθέτηση στρατιωτικού προσωπικού του Υπουργείου Εθνικής Άμυνας στην εν λόγω ανώνυμη εταιρεία. Το είχα ρωτήσει και χθες, δεν έλαβα, απάντηση, ελπίζω να λάβω σήμερα, εάν υφίσταται νομοθετικό πλαίσιο τοποθετήσεως αξιωματικών των Ενόπλων Δυνάμεων σε ανώνυμη εταιρεία;
ΝΙΚΟΛΑΟΣ ΔΕΝΔΙΑΣ (Υπουργός Εθνικής Άμυνας): (εκτός μικροφώνου) Υφίσταται, κύριε συνάδελφε.
ΑΛΕΞΑΝΔΡΟΣ ΖΕΡΒΕΑΣ (Ειδικός Αγορητής της Κ.Ο. «Σπαρτιάτες»): Και τώρα πάω στο άρθρο 13, το οποίο κατά τη γνώμη μας είναι ο κύριος λόγος ένστασής μας ως προς την ψήφιση αυτού του νομοσχεδίου, είναι η νομική μορφή του Ελληνικού Κέντρου Αμυντικής Καινοτομίας. Αδυνατώ να καταλάβω για ποιο λόγο έχει επιλεγεί να είναι ανώνυμη εταιρεία. Γιατί να μην είναι μια διεύθυνση του ΥΠΕΘΑ ήδη υπάρχουσα ή να δημιουργηθεί μια νέα διεύθυνση; Αυτόν τον προβληματισμό μου τον επέκτεινε και ο κύριος Ροζολής του ΣΕΚΠΥ, ο οποίος ήταν εδώ πέρα παρών και ανέφερε ότι ναι μεν εποπτεύεται η ανώνυμη εταιρεία από το Υπουργείο Εθνικής Αμύνης, αλλά δεν παύει να είναι ανώνυμη εταιρεία και έθεσε ο κύριος Ροζολής, το πιθανό πρόβλημα δημιουργίας φαινομένων αθέμιτου ανταγωνισμού. 
Όπως επίσης -αυτό είναι μια γενική παρατήρηση, στην οποία βεβαίως συμφωνώ με τον κύριο Ροζολή ότι δεν υπάρχει στο παρόν νομοσχέδιο -δεν ξέρω, μπορεί να έρθει κάποιο άλλο νομοσχέδιο- η μετάβαση από τη θεωρία στην πράξη, γιατί κακά τα ψέματα, εδώ μιλάμε για τη θεωρία. Το θέμα είναι η θεωρία να αποδειχθεί και στην πράξη, στο πεδίο ότι αυτό που θεωρητικά ισχύει, ισχύει και στην πράξη. Και πώς θα γίνει αυτό με μια αμυντική βιομηχανία, η οποία κακά τα ψέματα έχει τα κακά της χάλια; 
Έπειτα θέλω να αναφερθώ στο άρθρο 25, που επίσης μας έχει προβληματίσει και είχαμε θέσει πάλι αυτό το ζήτημα, σχετικά με τις ρήτρες εμπιστευτικότητας. Εξ όσων βλέπω, γίνονται κάποιες αναφορές, αλλά δεν γίνεται αναφορά για ρήτρα εμπιστευτικότητας. Πρέπει κατά τη γνώμη μας να υπάρχει μια σαφής αναφορά και μάλιστα να είναι αυστηρότατες αυτές οι ρήτρες εμπιστευτικότητας, με ποινές υψηλότατες χρηματικές. 
Τέλος, για τον εκσυγχρονισμό του θεσμικού πλαισίου των Ανωτάτων Στρατιωτικών Εκπαιδευτικών Ιδρυμάτων θεωρούμε ότι είναι σε πολύ σωστή βάση τα όσα έχουν προβλεφθεί για τα ΑΣΕΙ, πιστεύουμε όμως ότι σε ένα μελλοντικό νομοσχέδιο θα πρέπει να γίνει πρόβλεψη για την αναβάθμιση και των ΑΣΣΥ. 
Τελειώνοντας, θα αναφέρω ότι για τις ρυθμίσεις ληξιπρόθεσμων οφειλών του Εθνικού Οργανισμού Παροχής Υπηρεσιών Υγείας, μας καλύψατε με τις εξηγήσεις σας και δεν θεωρούμε ότι υπάρχει κάποιο θέμα. Σας ευχαριστώ πολύ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε τον κύριο Ζερβέα.
Το λόγο έχει ο κ. Καζαμίας από την Πλεύση Ελευθερίας. 
 ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ):  Ευχαριστώ, κύριε Πρόεδρε. Θα ήθελα εισαγωγικά να σχολιάσω κάτι που ειπώθηκε  στην πρώτη συνεδρίαση της επιτροπής, που είχαμε χθες και που αφορά την πώληση πυρομαχικών στην Τσεχία. Ακολούθησε ένας διάλογος που είχε με τον Υπουργό η κυρία Αναγνωστοπούλου, καθώς ζήτησε από τα άλλα κόμματα να τοποθετηθούν και είπε ότι λυπούμαστε που δεν έχουν τοποθετηθεί. Θέλω να πω ότι η «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» έχει τοποθετηθεί επί του θέματος και οι απόψεις μας είναι γνωστές, όσον αφορά το ζήτημα αυτό. Πρέπει επίσης να πω ότι δεσμεύομαι από το «απόρρητο», λόγω το ότι είμαι μέλος της επιτροπής των εξοπλισμών και δεν θέλω να πω τι συζητήσεις έχουν γίνει, ωστόσο είχα την ευκαιρία και διαβεβαιώνω τους πάντες, καθώς και τους πολίτες που μας παρακολουθούν να διατυπώσω με έμφαση τις απόψεις μας, πάνω σε αυτό το θέμα.
 Επίσης, να πω ότι η αντιπαράθεση αυτή που έλαβε «χώρα» στην οποία ο κύριος Υπουργός διαβεβαίωσε με «δελτίο τύπου» ότι πουλάμε πυρομαχικά σε άλλες χώρες, όπως είναι οι Ηνωμένες Πολιτείες και η Τσεχία υπάρχει μία διεθνής ειδησεογραφία, η οποία δεν έχει ενταχθεί καθόλου σε αυτή τη συζήτηση και θέλω να την εντάξω, καθώς όλα αυτά είναι δημόσια και δεν έχει καμία σχέση με το «απόρρητο» της επιτροπής. Αυτή η διεθνής ειδησεογραφία, καθώς αναφέρομαι σε ρεπορτάζ του πρακτορείου Reuters στις  4 Απριλίου, των Financial Times στις 15 Απριλίου, του Bloomberg τον Απρίλιο, όλη αυτή η ειδησεογραφία λέει ξεκάθαρα, ότι υπάρχει μια πρωτοβουλία εκ μέρους της Κυβέρνησης της Τσεχίας και του πρωθυπουργού Peter Fiala να συλλέξει έναν αριθμό πυρομαχικών για να τα στείλει στην Ουκρανία. Σε αυτή την πρωτοβουλία συμμετέχουν ευρωπαϊκές χώρες. Η Γερμανία μάλιστα έχει συνδράμει με μεγάλα ποσά και τα ρεπορτάζ αναφέρουν αριθμούς που φτάνουν μέχρι και τις 18 χώρες. Με άλλα λόγια και με βάση αυτά τα ρεπορτάζ  που είπε ο Υπουργός, είναι σαφές ότι πουλάμε πυρομαχικά στην Τσεχία στο πλαίσιο της πρωτοβουλίας της Τσεχικής Κυβέρνησης να μεταφέρει τα πυρομαχικά στην Ουκρανία.
 Επίσης, είναι γνωστό και στη «δημόσια σφαίρα» ότι υπάρχει έλλειμμα πυρομαχικών από την πλευρά του ουκρανικού στρατού. Πάνω σ αυτά και σε αυτή την δημόσια αντιπαράθεση που υπάρχει, πρέπει να πω ότι η «ΠΛΕΥΣΗ ΕΛΕΥΘΕΡΙΑΣ» είναι αντίθετη στην πώληση πυρομαχικών που προορίζονται για την Ουκρανία. Για τους γνωστούς λόγους, καθώς και για τις θέσεις μας ότι απαιτείται «άμεσα» μια ειρηνική επίλυση του ουκρανικού ζητήματος. Εύχομαι, να έχω τοποθετηθεί όπως μας ζητήθηκε εκ μέρους της «ΝΕΑΣ ΑΡΙΣΤΕΡΑΣ». Έρχομαι τώρα στο νομοσχέδιο που συζητάμε. Όσον αφορά αυτό, είχα τη δυνατότητα στην πρώτη συνεδρίαση να αναπτύξω κάποιες απόψεις. Θέλω να πω ότι γενικά η στάση μας είναι θετική απέναντι στα άρθρα του «πυρήνα» του νομοσχεδίου. Είναι τα άρθρα για τη σύσταση του ΕΛΚΑΚ του κέντρου «Αμυντικής Καινοτομίας» που υπόσχεται ότι θα φέρει την ελληνική αμυντική βιομηχανία.  Μάλλον θα την «τραβήξει» από εκεί, καθώς έχει μείνει «πίσω» μια ή δυο γενιές στον 21ο αιώνα. Ως προς την αρχή αυτής της ιδέας είμαστε θετικοί, έχουμε τις επιφυλάξεις, όμως αυτές τις εξέφρασα  στον τρόπο με τον οποίο υλοποιείται. Επειδή αυτή η συζήτηση είναι κατ’ άρθρων συζήτηση, θα αναφερθώ πιο συγκεκριμένα σε κάποια άρθρα, τα οποία αντανακλούν τα γενικότερα επιχειρήματα που είχαμε τη δυνατότητα να αναπτύξουμε στην πρώτη συνεδρίαση. 
Ένα κεντρικό ζήτημα το οποίο αναφέρθηκε στη χθεσινή συνεδρίαση, αφορά το ζήτημα το ποιος έχει τα πνευματικά και διανοητικά  δικαιώματα. Είχαμε ένα διάλογο με τον κύριο Υπουργό, στη διάρκεια της ομιλίας μου. Καταλαβαίνω ότι η άποψή του αρχικά ήταν να ανήκουν αυτά στο δημόσιο. Καταλαβαίνω επίσης ότι αναθεωρήθηκε το σχετικό άρθρο, διότι η Αμυντική Βιομηχανία θέλει να έχει εκείνη τα δικαιώματα, ωστόσο πρέπει να πω ότι μετά που τον  άκουσα και επεξεργάστηκα περισσότερο το θέμα η γνώμη μας είναι, ότι υπήρχαν και πολλές άλλες επιλογές. Μια άλλη επιλογή θα ήταν ο κανόνας, ώστε να ανήκουν τα δικαιώματα αυτά στο δημόσιο και να υπάρχει μια «ρήτρα υπεξαίρεσης», όπου κάτω από ειδικές συνθήκες, θα μπορούν να περνάνε στον ιδιωτικό τομέα, αν και εφόσον χρειαστεί. Υπάρχει επίσης η δυνατότητα να μοιράζονται τα δικαιώματα από «κοινού». Να είναι «κοινά» δικαιώματα του Ελληνικού Δημοσίου και του Αναδόχου για παράδειγμα.
 Με άλλα λόγια ενώ καταλαβαίνω το πρόβλημα, θεωρώ, ότι υπήρχαν δυνατότητες μιας καλύτερης αντιμετώπισης του, χωρίς να χαθεί ο έλεγχος του δημοσίου από τα δικαιώματα κάτι το οποίο επιθυμούσαμε και επιθυμούμε  να υπάρχει. Διότι σε αυτό το κέντρο το προϊόν που παράγει, είναι πνευματικό και τα δικαιώματα, είναι η κατοχή του προϊόντος του. Με άλλα λόγια είναι ένα κεντρικό σημείο αυτό. Θέλω να υπογραμμίσω ότι παίζει ρόλο στην έμφαση που προσπαθώ να δώσω, τώρα στο θέμα. Υπάρχουν μη ελληνικά συμφέροντα αναμεμειγμένα, στην Ελληνική Αμυντική Βιομηχανία. Αυτό είναι γνωστό, και αυτό δημιουργεί διάφορα ζητήματα. Ο κίνδυνος με άλλα λόγια είναι να φτιάξουμε ένα Κέντρο Καινοτομίας, το οποίο να έχει δικαιώματα ευρεσιτεχνίας, που θα ανήκουν σε μη ελληνικές επιχειρήσεις. Δεν είναι θέμα να ανήκουν στον Ελληνικό  Ιδιωτικό Τομέα, αλλά υπάρχει ο κίνδυνος με τη ρύθμιση έτσι όπως έχει γίνει, τα δικαιώματα ευρεσιτεχνίας να τα παίρνουν μη ελληνικές ιδιωτικές επιχειρήσεις και να έχει συμβάλει σε αυτό το ελληνικό δημόσιο τουλάχιστον κατά 67% που είναι το μετοχικό κεφάλαιο του «ΕΛΚΑΚ». Αυτό θεωρούμε ότι είναι μια παράλογη και μη θεμιτή εξέλιξη. 
Τώρα, έρχομαι στο άρθρο 12. Μας κάνει εντύπωση ότι το κέντρο αυτό, θα έχει τόσο μικρό αριθμό ατόμων, ίσως 10 άτομα με διετή σύμβαση ιδιωτικού δικαίου. Θεωρούμε ότι αν πρόκειται να πλησιάσει τους φιλόδοξους στόχους που εμείς νομίζουμε ότι «καλώς τους έχει», θα πρέπει να έχει πολύ μεγαλύτερο προσωπικό και θα πρέπει αυτό να διορίζεται με διαφορετικές συμβάσεις διετούς συμβάσεις. Θεωρούμε ότι είναι πάρα πολύ σύντομες. Λυπάμαι που υπάρχει νομοθετική απαγόρευση γι’ αυτό. Θα συστήναμε να διερευνηθούν οι δυνατότητες να υπερβληθεί αυτή η νομοθετική απαγόρευση, διότι είναι «ουσιαστικός» αυτός ο φορέας να έχει μέλη που να ταυτίζονται με αυτόν και να μπορούν να συσσωρεύουν «πείρα». Βεβαίως ακούω αυτό που είπε ο κύριος Υπουργός και ευχαριστώ για τη διευκρίνιση. 
Έρχομαι τώρα στο άρθρο 13, που είναι όλο το καταστατικό του φορέα. Δεν θα μιλήσω για όλο το καταστατικό, αλλά υπάρχουν ζητήματα που αφορούν τα δύο όργανα του φορέα, τα οποία έχουν αποφασιστικό ρόλο. Το ένα είναι η Γενική Συνέλευση, και το άλλο είναι το Διοικητικό Συμβούλιο. Το Διοικητικό Συμβούλιο είναι επταμελές. Μας κάνει τρομερή εντύπωση ότι στο Διοικητικό Συμβούλιο δεν υπάρχουν Ex Officio θέσεις ή έστω στη Γενική Συνέλευση. Από την εγχώρια βιομηχανία και από άλλα ερευνητικά κέντρα, τα οποία είναι αναμεμειγμένα σε έρευνα που εφάπτεται της έρευνας της αμυντικής βιομηχανίας, όπως  για παράδειγμα ο «Δημόκριτος». 
Θα θέλαμε να δούμε μια εμπλοκή αυτών των φορέων «θεσμική» μέσα στο Διοικητικό Συμβούλιο, γιατί με αυτό τον τρόπο θα μπορεί να γίνεται μια διοχέτευση των αναγκών καινοτομίας από τη βιομηχανία προς το «κέντρο», καθώς και το «κέντρο» θα μπορεί να εξυπηρετεί και να συμπληρώνει αυτές τις ανάγκες. Είχε μεγάλο ενδιαφέρον η παρουσίαση που μας έκανε στην ακρόαση των φορέων, ο Αρχηγός του Γενικού Επιτελείου, ο οποίος μας είπε, πως η καινοτομία στην αμυντική βιομηχανία κυρίως, ανταποκρίνεται σε επιχειρησιακές ανάγκες. Έτσι  εμφανίζεται η ζήτηση για καινοτομία, από τις επιχειρησιακές ανάγκες. Αυτό είναι κατανοητό   και μου απάντησε ικανοποιητικά. Υπάρχει εμπλοκή του Γενικού Επιτελείου στο φορέα αυτόν θεσμική, άρα αυτό ικανοποιείται. Θα θέλαμε όμως να υπάρχει παράλληλη εμπλοκή και της βιομηχανίας, δηλαδή να δημιουργηθεί «μια τριγωνική» σχέση. Για τους επισκέπτες καθηγητές στο άρθρο 20, έχω να πω το εξής. Έθεσε το ερώτημα στην ακρόαση φορέων. Είναι ένας καλός θεσμός. Όμως έχει εφαρμοστεί ήδη, έξω από τα στρατιωτικά ανώτατα ιδρύματα και βρίσκεται ακόμη στα χαρτιά.
Δεν υπάρχει κανένα κίνητρο για τα ΑΕΙ, να προσελκύουν επισκέπτες καθηγητές και το θεωρώ κεντρικής σημασίας, διότι οι επισκέπτες καθηγητές είναι αυτά τα μυαλά τα οποία προσπαθεί η Κυβέρνηση- και όλη η χώρα- να ξαναφέρει πίσω μετά τη δεκαετία της κρίσης, είναι η διαδικασία του brain gain και εκεί δεν υπάρχει κανένα κίνητρο στα Ιδρύματα να τους προσελκύουν, υπάρχει μια διαδικασία στα χαρτιά, αλλά αυτό απαιτεί και προσπάθεια από το Ίδρυμα και μια γραφειοκρατική διαδικασία και απ’ ό,τι φαίνεται, το μόνο που υπάρχει είναι μια χρηματοδότηση που θα πάρει ο επισκέπτης καθηγητής, τίποτα παραπάνω από αυτό. Το Ίδρυμα όμως στο εγχώριο, δηλαδή εγώ αν είμαι καθηγητής εδώ, θα πρέπει να έχω ένα συμφέρον μέσα στη δουλειά μου, που να με κάνει να πάω να βρω και να προσελκύσω έναν καθηγητή Έλληνα ο οποίος διαπρέπει στο εξωτερικό. Αυτό δεν υπάρχει και γι’ αυτόν το λόγο γίνονται πάρα πολύ λίγες προσπάθειες προσέλκυσης επισκεπτών καθηγητών, ενώ το θεσμικό πλαίσιο υπάρχει και θα ήθελα να τονίσω αυτό το πράγμα.
 Για το άρθρα 47 με 58, που ακούσαμε πάλι στην Ακρόαση Φορέων, αυτά αφορούν τη σύσταση ενός κοινού Σώματος Πληροφορικής. Άκουσα και τον κ. Υπουργό χθες που μας εξήγησε κάτι που είναι πολύ λογικό, ότι δεν είναι δυνατόν να έχουμε ασύμβατα συστήματα πληροφορικής στα τρία Όπλα. Αυτό είναι κατανοητό, όμως χρειάζεται να υπάρχει ένα κοινό Σώμα Πληροφορικής, διαχειριστών δηλαδή, για να είναι συμβατά μεταξύ τους τα συστήματα ή είναι δυνατόν να γίνουν συμβατά τα συστήματα- το οποίο καταλαβαίνω ως ανάγκη- χωρίς όμως να δημιουργηθεί ένα κοινό Σώμα και γιατί αποκλείστηκε αυτή η επιλογή; Αν υπάρχει αυτή η επιλογή, πρέπει να πω ότι από την πλευρά μας, ότι την υποστηρίζουμε. Τελειώνω εδώ, κύριε Πρόεδρε, ευχαριστώ πολύ για την ανοχή σας.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε πάρα πολύ. Ολοκληρώθηκαν οι τοποθετήσεις των Ειδικών Αγορητών. Να θυμίσω, ότι το νομοσχέδιο έχει γίνει δεκτό επί της αρχής κατά πλειοψηφία και θα πάρει το λόγο τώρα ο Υπουργός Εθνικής Άμυνας, ο κ. Νικόλαος Δένδιας, για να κλείσουμε τη συνεδρίαση.  
ΝΙΚΟΛΑΟΣ ΔΕΝΔΙΑΣ (Υπουργός Εθνικής Άμυνας): Κυρίες και κύριοι συνάδελφοι, ευχαριστώ θερμά και για τη συζήτηση και για το ύφος της συζήτησης, ήταν εξαιρετικά εποικοδομητικό και σε χαμηλούς τόνους, παρά το προεκλογικό της περιόδου. 
Θα πω καταρχήν κάτι γενικό για τα θέματα Προσωπικού, που δεν αντιμετωπίζεται στο νομοθέτημα. Θα υπάρξει εκτενής συζήτηση γι’ αυτό- ήδη το είπα στην ΠΟΜΕΝΣ προηγουμένως- γενικά για τα θέματα Προσωπικού. Εκφράστηκε μια ειδική ανησυχία εδώ και υπάρχουν πάρα πολλά θέματα Προσωπικού στις Ένοπλες Δυνάμεις, δεν είναι απλά τα πράγματα, θέλω να σας είμαι ειλικρινής. Είναι η δομή του Προσωπικού, όπου με ευθύνες δεκαετιών πάλι λανθασμένων ή μη ορθολογικών επιλογών, έχει δημιουργηθεί μια νέα ανεστραμμένη πυραμίδα. Η σχέση, παραδείγματος χάριν, αξιωματικών-υπαξιωματικών, είναι τελείως διαφορετική από οποιονδήποτε άλλο στρατό στον κόσμο, τελείως διαφορετική και όχι επί τα βελτίω και από την άλλη καταλαβαίνω, ότι αυτοί οι άνθρωποι έχουν θέματα καριέρας και ζωής και πρέπει να αντιμετωπιστούν αυτά τα θέματα με έναν τρόπο που να μην αναστατώνουν τη ζωή τους, να μην καταστρέφουν το μέλλον τους, να γίνονται σεβαστές οι ανησυχίες τους, τα μισθολογικά δεν είναι σε επαρκές επίπεδο- πρέπει να είμαστε όλοι απολύτως ειλικρινείς- τα μισθολογικά δεν είναι σε επαρκές επίπεδο και νομίζω συμφωνούμε όλοι σε αυτό, η μισθολογική ανταπόδοση δεν είναι επαρκές επίπεδο και κάνουμε μια τεράστια προσπάθεια με έμμεσες παροχές, κυρίως στέγης, να μπορέσουμε να εξισορροπήσουμε κάπως, διότι χρειαζόμαστε το κατάλληλο και με καλό ηθικό, ανθρώπινο Δυναμικό στις Ένοπλες Δυνάμεις. 
Δεν έχουμε, δυστυχώς- και το λέω πάντοτε- την πολυτέλεια της ασφάλειας που έχουν οι υπόλοιπες δυτικές χώρες ή οι περισσότερες από αυτές. Δυστυχώς- λέω πάντα- μην έρθει «η κακιά η ώρα», αλλά μπορεί να έρθει «η κακιά η ώρα» και βεβαίως «η κακιά η ώρα» δεν θα προέλθει από τη Βόρεια Μακεδονία- το «ποντίκι που βρυχάται» τις τελευταίες μέρες- θα προέλθει πιθανόν από μια χώρα με δεκαπλάσιο πληθυσμό, με τετραπλάσιο ΑΕΠ, που σημαίνει, ότι αν εμείς δεν αντιληφθούμε ότι πρέπει να είμαστε σε εκπληκτικά καλό επίπεδο, δεν θα τα καταφέρουμε και έχουμε όλοι μια μεγάλη ευθύνη απέναντι σε αυτό και με διακατέχει με τεράστια αγωνία- δεν σας το έχω κρύψει- και άλλωστε οι περισσότεροι από εσάς που ξέρετε πάρα πολλά χρόνια και ξέρετε ότι λέω αυτά που αισθάνομαι μέσα στην αίθουσα. 
Για το θέμα των ΕΠΟΠ δε, το οποίο είναι ειδικό θέμα του γενικού θέματος, καταλαβαίνω την αγωνία, φέτος αφορά δύο άτομα όλα και όλα. Έχουμε καιρό να το επεξεργαστούμε λογικά και σοβαρά και να δούμε τι θα κάνουμε, τι θα κάνουμε με αυτούς τους ανθρώπους και το υπόλοιπο της ζωής τους. Καταλαβαίνω την ευθύνη, δεν νίπτω τας χείρας μου, όμως έχουμε χρόνο, δεν είναι αύριο το πρωί κάτι. Σας ξαναλέω, φέτος είναι δύο άτομα όλα και όλα, σχεδόν 400 είναι τον επόμενο χρόνο. Ο μεγάλος αριθμός έρχεται μετά από αυτά, άρα έχουμε καιρό όλοι να μπορέσουμε να επεξεργαστούμε και να σας πω και κάτι- νομίζω συμφωνείτε όλοι σε αυτό- είναι λάθος αυτό το πράγμα να συζητείται σε προεκλογική περίοδο. Το κάθε Κόμμα- είναι αυτονόητο- θα πάει σε επιλογές μαξιμαλιστικές, για να απευθυνθεί στο σχετικό ακροατήριο, άρα αμέσως μετά να καθίσουμε να το δούμε.
Όπως, επίσης, πρέπει να δούμε και άλλα πολύ σοβαρά θέματα, τη δομή Δυνάμεων, τη θητεία, τον αριθμό των στρατοπέδων, έχουμε πολλαπλάσια στρατόπεδα του αμερικανικού στρατού- πολλαπλάσια όχι διπλάσια, τριπλάσια τετραπλάσια- δεν γίνεται. Μόνο στον νομό Έβρου έχουμε 204 στρατόπεδα, πως το ακούτε; Είναι ορθολογική επιλογή και αυτή είναι ευθύνη- γιατί ανεφέρθη ο αγαπητός σε μένα κ. συνάδελφος προηγουμένως από την πλευρά του ΚΙΝ.ΑΛ.- και το εννοώ το «αγαπητός», είμαστε μαζί συνάδελφοι στην Κέρκυρα πολλά χρόνια- είναι ευθύνη της Κυβέρνησης Μητσοτάκη αυτή, η Κυβέρνηση Μητσοτάκη τα έφτιαξε και έπρεπε η Κυβέρνηση Μητσοτάκη μέσα σε 4 χρόνια να λύσει όλα τα προβλήματα;
Επίσης, δεν μπορεί κανείς να αναγνωρίσει, ότι η Κυβέρνηση Μητσοτάκη ενίσχυσε τις Ένοπλες Δυνάμεις με συγκεκριμένα οπλικά συστήματα; Έγινε αυτό. Δεν ξέρουμε όλοι επίσης, ότι τα 10 χρόνια της οικονομικής κρίσης- κάθε χρόνο- από τη συντήρηση- ο ναύαρχος (Αποστολάκης) το ξέρει καλύτερα από μένα- των υπαρχόντων συστημάτων έλειπε 1,5 δις ευρώ, άρα επί δέκα χρόνια, 15 δις ευρώ, τα οποία στην πραγματικότητα, είναι το «κόκκινο κομμάτι» του σημερινού Προϋπολογισμού που χρειάζεται κανείς να χειριστεί ως Υπουργός Άμυνας. Κατ’ ιδίαν να σας πω το δημοσιονομικό κενό που παρέλαβα όταν έγινα Υπουργός, τις προσπάθειες που γίνονται για αντιμετώπισή του και το τεράστιο πρόβλημα που υπάρχει- μικρότερο από ότι το παρέλαβα- αλλά πολύ μεγάλο πρόβλημα. Όλα αυτά είναι γνωστά σε όλους μας. 
Έρχομαι τώρα στο νομοθέτημα. Κατ’ αρχήν επαναλαμβάνω, είναι καινοφανές και ίσως συμμερίζομαι αυτό που λέει η κυρία Αναγνωστοπούλου, θα ήθελα και εγώ να υπάρχει βαθύτερη κατανόηση, γιατί πιστεύω ότι θα ωφελούσε. Θα μπορούσαμε να φτάσουμε σε ομόφωνη ψήφιση του νομοθετήματος, με κάποιες ίσως διαφωνίες επί των άρθρων που είναι κατανοητές. Από την άλλη όμως, πρέπει αυτό το πράγμα να ξεκινήσει. Δηλαδή, υπάρχει μια ισορροπία ανάμεσα στον χρόνο, ο οποίος έχει βαρύτητα, δεν ενεργούμε εν κενό χρόνου και σας ξαναλέω, ένα πολύ μεγάλο κομμάτι του προγραμματισμού αναιρέθηκε από την ανάγκη να περάσει από μια σειρά από συναρμόδια Υπουργεία, τα οποία, μην έχοντας και αυτά αντίληψη του περί τίνος επρόκειτο, το αντιμετώπισαν με τη γνωστή καχυποψία του «οικοπέδου» που διέπει το ελληνικό δημόσιο τομέα- «μην μπεις στο χωράφι μου», δηλαδή. 
Έρχομαι τώρα στα επιμέρους θέματα. Κατ’ αρχήν έγινε πολύ μεγάλη συζήτηση για το θέμα της νομικής μορφής και γιατί γίνεται ανώνυμη εταιρεία και με μια καχυποψία για την ανώνυμη εταιρεία. Πάντα υπάρχει μια σύγχυση ανάμεσα στην ανώνυμη εταιρεία ως νομική μορφή και στο ιδιωτικό συμφέρον. Η ανώνυμη εταιρεία, μπορεί κάλλιστα να εκφράζει το δημόσιο συμφέρον όταν οι μετοχές ανήκουν στο Δημόσιο και επίσης κοιτάξαμε όλα τα διεθνή παραδείγματα- μην αναφερθώ σε Υπηρεσίες, μερικές μάλιστα έχουν και περίεργα ονόματα. Όπου δεν ήταν εταιρείες και ήταν Υπηρεσίες, το νομικό καθεστώς αυτών των Υπηρεσιών ήταν τόσο ελεύθερο, που στο ελληνικό Δίκαιο δεν υπήρχε καμία πιθανότητα να περάσει, αναφέρομαι για παράδειγμα, στην TAΜΠA των Ηνωμένων Πολιτειών, κάτω από την οποία «κρέμονται» μια σειρά από εταιρείες και από FUNDS που ήταν είναι παντελώς αδύνατον αυτά να καταστούν συμβατά με το ελληνικό Δίκαιο. Στην πραγματικότητα η ανώνυμη εταιρεία ήταν μονόδρομος, δεν υπήρχαν τέσσερις επιλογές και διαλέξαμε αυτή και επίσης είναι επιλογή που ακολουθούν μια σειρά από άλλες χώρες, αλλά είναι μονόδρομος εάν θέλεις στοιχειώδη ελευθερία κινήσεων και χρειάζεται στοιχειώδης ελευθερία κινήσεων και ελευθερία πλαισίου. Μιλάμε για καινοτομία, η καινοτομία από μόνη της δεν χωράει σε ένα πολύ «στενό κουστούμι». Απαιτείται ευρύτητα δυνατοτήτων, δεν γίνεται αλλιώς, άρα μη θεωρήσετε, ξαναλέω, ότι εδώ υπήρχαν πολλές δυνατότητες και επελέγη αυτή.
Για τον ίδιο λόγο, δεν υπάρχει αναλυτική αναγραφή προσοντολογίου στο Διοικητικό Συμβούλιο, γιατί θεωρούμε ότι εδώ θα πρέπει να υπάρχει επαρκής ελευθερία. Δεν παίρνουμε τη γενική διάταξη του Δημοσίου, του ν.4792, που έχει το προσοντολόγιο των εταιρειών του Δημοσίου. Θα μπορούσαμε απλώς  να το αντιγράψουμε και να έρθουμε τώρα και να είναι όλα ωραία και καλά, αλλά έχουμε να κάνουμε εδώ με ένα ιδιαίτερο αντικείμενο και την κυβερνητική προώθηση μη-εκμετάλλευσης του αντικειμένου αυτού, για τους συνήθεις λόγους του ελληνικού πολιτικού συστήματος- διορισμών κτλ.-  τη διαγιγνώσατε, πάρα πολλοί από εσάς, με τα άτομα που ζητάμε να εγκρίνεται την πρόσληψη, ζητάμε 10 άτομα. 
	Γιατί 10; Διότι είπαν πολλοί από εσάς επαρκούν. Όχι, δεν επαρκούν. Βασιζόμαστε στους αξιωματικούς των Ελληνικών Ενόπλων Δυνάμεων. Όσον αφορά, δε, το συνολικό νομικό πλαίσιο είναι το ίδιο που υπάρχει στην Ελληνική Αεροπορική Βιομηχανία, παρεμπιπτόντως, επί πάρα πολλά χρόνια. Δεν την χρησιμοποιώ ως πρότυπο αποτελέσματος, την χρησιμοποιώ μόνο ως νομική προηγούμενη κατάσταση η οποία έχει εγκριθεί από όλα τα κόμματα που άσκησαν εξουσία μέσα στα χρόνια. Εδώ, όμως, ως προς το προσοντολόγιο του διοικητικού συμβουλίου, αυτό το οποίο δεσμεύομαι απέναντί σας είναι αφενός την πλήρη διαφάνεια των κινήτρων και των προσώπων και της εκτενούς συζήτησης γι’ αυτό.
Δεν προσπαθούμε να δημιουργήσουμε μια εταιρεία με στελέχη της ΝΔ, σας διαβεβαιώ. Είναι τελείως άλλη η στόχευση αυτού του νομοθετήματος. Εάν κάποιος δεν έχει ειδική τεχνογνωσία δεν μπορεί να σταθεί σε αυτό το διοικητικό συμβούλιο. Χρειάζονται ειδικά προσόντα και ειδικές γνώσεις και προτιθέμεθα να ψάξουμε ανθρώπους, εντός και εκτός των συνόρων, με ειδικά προσόντα και ειδικές δυνατότητες για να μας βοηθήσουν εδώ. Εθνική συνεισφορά ζητάμε, όχι διορισμό προσκείμενο στη ΝΔ.
Όσον αφορά, δε, την ανησυχία σας για τη μεταβίβαση των μετοχών, δεν είναι βάσιμη. Έχει 15 δικλείδες η μεταβίβαση των μετοχών. Στην πραγματικότητα οι μετοχές είναι αμεταβίβαστες και είναι μετοχές του ελληνικού δημοσίου. Εάν, παρ’ ελπίδα, μια άλλη χώρα στο πλαίσιο της ευρύτατης συνεργασίας με την Ελλάδα θελήσει να συν πενδύσει σε αυτό, δηλαδή μια σύμμαχος, απολύτως στενή σύμμαχος, το βρίσκω πάρα, πάρα πολύ δύσκολο αυτό, πρέπει να έχουμε σχεδόν ταυτότητα συμφερόντων, σε αυτή την ιδεατή περίπτωση να το δούμε. Αλλά πάλι υπάρχουν τόσες ασφαλιστικές δικλείδες εδώ που δεν νομίζω ότι θα γίνει. Δεν ψάχνουμε στην πραγματικότητα, εδώ, για κάτι τέτοιο.
Βεβαίως ζητάμε επενδύσεις, αλλά στα υποκείμενα νομικά πρόσωπα, δηλαδή εκεί που θα πραγματοποιηθεί η εργασία ανάπτυξης και χρηματοδότησης της καινοτομίας μέσα από τα δύο διαφορετικά ταμεία, τα οποία, εξήγησα την προηγούμενη φορά, γιατί είναι διαφορετικά ταμεία. Γιατί θα μπορούσατε πάλι να με ρωτήσετε ότι: «Γιατί κανείς δύο ταμεία και δεν κάνεις ένα ταμείο;» Το διαφορετικό ποσοστό ρίσκου, τους διαφορετικούς κανόνες χρηματοδότησης, τη διαφορετική στόχευση.
Όσον αφορά, δε, τις επιφυλάξεις που εκφράστηκαν εδώ για τον αθέμιτο ανταγωνισμό. Κοιτάξτε, καταλαβαίνω ότι κάθε ιδιωτικό συμφέρον προσπαθεί να περιχαρακώσει τον χώρο δραστηριότητάς του και να μην υπάρξει, ίσως, αλλά τα ιδιωτικά συμφέροντα σε αυτό τον τομέα στην Ελλάδα, σας το είπα και προηγουμένως, προσφέρουν το 0,74% του ΑΕΠ. Μπορεί αυτό να θεωρηθεί επιτυχία; Δεν έχω ανάλογα νούμερα, αλλά φοβούμαι ότι πολλές άλλες δραστηριότητες, εγώ πάντα γελώντας για λόγους προφανείς αναφέρομαι στα κομμωτήρια, θα έχουν μεγαλύτερη συμμετοχή στο ΑΕΠ. Έχω αποτύχει πλήρως. Τον αθέμιτο ανταγωνισμό φοβούνται ή το γεγονός ότι δεν υπάρχει πραγματικά ανάπτυξη στον τομέα; Μακάρι να φτάσουμε σε ένα τόσο ακμάζοντα τομέα που να αντιμετωπίζουμε θέματα αθέμιτου ανταγωνισμού εδώ.
Θα αναφερθώ σε μια ουδέτερη περίοδο πολιτικά. Από το 1974 μέχρι το 2010 η χώρα δαπάνησε, για εξοπλιστικές δαπάνες, εάν τα νούμερα που μου δόθηκαν είναι ακριβή, 214 δισεκατομμύρια ευρώ. Με αυτό τον αριθμό ποια θα ήταν η λογική πρόβλεψη ποσοστού συμμετοχής του εγχώριου τομέα στο ΑΕΠ; Πάντως, οπωσδήποτε, όχι αυτό το οποίο ανέφερα προηγουμένως. Εδώ ο φόβος δεν είναι μη δημιουργήσουμε αθέμιτο ανταγωνισμό για τις ελληνικές επιχειρήσεις. Ο φόβος είναι ότι θα διατηρήσουμε τη λογική μισού αιώνα να πηγαίνουμε και να αγοράζουμε μόνο από τα ξένα ράφια, καταθέτοντας εκεί το υστέρημα του Έλληνα φορολογούμενου.
Η πραγματικότητα πίσω από αυτό το νομοθέτημα είναι ότι υπάρχει μια βαθιά εμπιστοσύνη στο ανθρώπινο κεφάλαιο που παράγει ο Ελληνισμός και το οποίο είναι εκεί. Σας το είπα και προηγουμένως, δεν είναι προϊόν απλής τύχης και σύμπτωσης ότι δύο καθηγητές, στο Maritime lab του MIT είναι Έλληνες καθηγητές. Δεν είναι προϊόν τύχης ότι αυτός ο οποίος δίδαξε το Bayraktar είναι Έλληνας καθηγητής. Δεν χρησιμοποιώ το όνομα, γιατί δεν έχω την άδειά του. Δεν είναι προϊόν τύχης ότι ο καλύτερος τραυματολόγος, θα μου πείτε τι σχέση έχει αυτό με τις Ένοπλες Δυνάμεις, τεράστια σχέση έχει με τις Ένοπλες Δυνάμεις και για τον οποίο, επίσης, θα προσπαθήσουμε να αξιοποιήσουμε, στον πλανήτη είναι Έλληνας καθηγητής, επίσης στη Βοστόνη. ‘Όλο αυτό το ανθρώπινο κεφάλαιο θέλουμε να φέρουμε. Άρα, λοιπόν, τώρα μιλάμε για αθέμιτο ανταγωνισμό; Πραγματικά, αυτός είναι ο κίνδυνος που προέρχεται από αυτό το νομοθέτημα;
Θέλω να σας είμαι ειλικρινής. Με έχει στεναχωρήσει πάρα πολύ η συζήτηση για το Μετοχικό Ταμείο Στρατού. Θα σας πω γιατί με έχει στεναχωρήσει πάρα πολύ. Πίστευα πάντα, ίσως από ιδεοληψίες προσωπικές μου, ίσως από δικές μου ιδεολογικές καταβολές, ότι ο Έλληνας αξιωματικός, είτε εν υπηρεσία είτε εν αποστρατεία, διέπεται από αυταπάρνηση, από διάθεση προσφοράς στην πατρίδα. Πόσο, μάλλον, που το Μετοχικό Ταμείο Στρατού είναι ο κατεξοχήν ευνοημένος.
Σας ξαναείπα, δώσαμε τον περασμένο χρόνο 19,1 εκατ. ευρώ του Έλληνα φορολογούμενου άνευ ανταλλάγματος. Δώσαμε 180 εκατ., Ναύαρχε, στη δεκαετία και συζητάμε για την παραχώρηση λίγων τετραγωνικών μέτρων; Για τα οποία θα χαλαστούν από ιδιωτική δωρεά που ζήτησα και πήρα 300.000 για την επισκευή, δηλαδή τα μισθώματα περίπου 10 ετών; Και θα μου πείτε ότι: «Γιατί επέλεξες αυτό το χώρο και δεν το έβαζες κάπου αλλού;». Θα σας πω. Γιατί εκεί έχει δημιουργηθεί ένα περιβάλλον καινοτομίας γύρω από την περιοχή αυτή του κέντρου των Αθηνών που είναι αυτό το ακίνητο. Μέσα σε πιο ιδεολογικό πλαίσιο κινούμαστε, εάν έχουμε τέτοιες συζητήσεις μεταξύ μας και, μάλιστα, αν αυτό φτάνει να συζητιέται εδώ;
Όσον αφορά, τώρα, τα ζητήματα της μεταθετότητας. Καταλαβαίνω για την πληροφορική. Το θέμα της πιθανής μεταθετότητας, που φοβίζει τους αξιωματικούς, δεν θα συμβεί. Θα προστατεύσουμε τους ανθρώπους και τις ζωές τους. Το είπατε προηγουμένως, αλλά το είπατε ανάστροφα, νομίζω το είπατε εσείς, κύριε συνάδελφε, είπατε ότι υπάρχει κίνδυνος φυγής. Ακριβώς για να αντιμετωπίσουμε αυτό τον κίνδυνο φυγής, δεν πρόκειται να μεταθέσουμε αξιωματικούς σε θέσεις που δεν θα μας είναι χρήσιμοι. Οι αξιωματικοί της Αεροπορίας υπηρετούν σε πολύ συγκεκριμένες θέσεις, με πολύ συγκεκριμένα καθήκοντα. Δεν θα τους πάμε στον Έβρο να τους κάνουμε παρατηρητές της ελληνοτουρκικής μεθορίου. Τί να τους κάνουμε εκεί; Τί μας χρειάζονται; Όμως η διακλαδικότητα πρέπει να εφαρμοστεί.
Το Σώμα των νομικών, θυμάστε; Υπήρχε, πριν, στρατολογία, υπήρχαν νομικοί σε κάθε Σώμα. Δημιουργήθηκε νομικό Σώμα. Δημιουργήθηκε καμία ζημιά από αυτό; Αλλά εδώ είναι πολύ πιο σημαντικό. Η διακλαδικότητα είναι πολύ πιο σημαντική. Κύριε Καζαμία, κύριε συνάδελφε, δεν είναι εύκολο αυτό που λέτε να έχεις τρία Σώματα, τρεις διαφορετικές δομές και να καταλήξεις σε ενιαίο σύστημα, σε ενιαία αντιμετώπιση, σε ανταλλαγή τεχνογνωσίας. Δεν είναι εύκολο. Γίνεται; Ίσως θα μπορούσε να γίνει, αλλά γιατί να κάνουμε αυτή την τεράστια προσπάθεια και να μην πάμε στην εκλογικευμένη προσέγγιση της ενοποίησης αυτού που η ανάγκη «φωνάζει»; Και της προστασίας, βεβαίως, της ζωής των ανθρώπων που επηρεάζονται. Εγώ το καταλαβαίνω αυτό. Όταν μπήκαν, μπήκαν με συγκεκριμένους όρους. Δεν θα τους μεταβάλουμε βιαίως τους όρους που μπήκαν, αλλιώς θα ήταν παράνομο. Θα αλλάξουν χρώμα στολής ίσως. Είναι τόσο φοβερό;
Νομίζω ότι είναι αναβάθμιση, ξέρετε. Είναι αναβάθμιση. Εάν, ίσως, να μην είναι αναβάθμιση αύριο το πρωί, γιατί το Σώμα αυτό δεν έχει παράδοση. Από ένα σημείο και μετά, όπως κινείται η ζωή και όπως κινούνται τα πράγματα, θα είναι πολύ πιο σημαντική η συμμετοχή εκεί και, ξαναλέω, χρησιμοποίησα το παράδειγμα της σχετικής υπηρεσίας του ισραηλινού στρατού, η οποία είναι, στην πραγματικότητα, αξιόγραφο το οποίο, αν βγει στην αγορά εργασίας, είναι πολλαπλάσια αυτά τα οποία κερδίζεις. Συζητήστε, αν θέλετε, με τον Ισραηλινό Πρέσβη στην Ελλάδα. Και τα δύο του παιδιά ήταν σε αυτή τη μονάδα, στην μονάδα 18.200, είναι στον ιδιωτικό τομέα τώρα, γι’ αυτό το λέω, για να έχετε αίσθηση αμοιβών και μεγέθους αμοιβών.
Πρέπει να προσλάβουμε, κυρίες και κύριοι συνάδελφοι, μια καινούργια οικονομία, μια καινούργια πραγματικότητα και να καταλάβουμε αυτή την καινούργια οικονομία και την καινούργια πραγματικότητα που, κυρίως, αφορά τους πολύ νέους ανθρώπους, τους 20ρηδες, ίσως και κάποιους 30ρηδες, πρέπει να την ενσωματώσουμε στην προσπάθεια της χώρας να επιβιώσει απέναντι στην υπαρξιακή απειλή. Δεν θα τα καταφέρουμε αλλιώς, δεν θα τα καταφέρουμε γιατί δεν έχουμε τόσα χρήματα. Δεν είμαστε οι πιο πλούσιοι εμείς. Αντιμετωπίζουμε, ξαναλέω, μια χώρα με τετραπλάσιο Ακαθάριστο Εθνικό Προϊόν. Εάν δεν δουλέψουμε με πολύ μεγάλη επιμέλεια δεν θα τα καταφέρουμε και πρέπει να ξεκινήσουμε σήμερα και είμαστε πολλά χρόνια καθυστερημένοι, πολλά χρόνια καθυστερημένοι.
Όσον αφορά το ζήτημα της εποπτείας, που τέθηκε να εποπτεύεται και από τον Αρχηγό ΓΕΕΘΑ, δεν μπορεί να γίνει αυτό για συνταγματικούς λόγους, κατ’ αρχήν. Ανάμεσα στον Αρχηγό ΓΕΕΘΑ, κύριοι συνάδελφοι, και στον Υπουργό, τον εκάστοτε Υπουργό, δεν αναφέρομαι σε μένα, δεν έχω απόψεις μεγαλείου, υπάρχει ιεραρχική δομή. Δεν μπορούμε και οι δύο να είμαστε συν επόπτες, αφού εγώ είμαι προΐσταμαι πολιτικά, για λογαριασμό σας, στον Αρχηγό ΓΕΕΘΑ.
Δε σημαίνει ότι θέλω να εξαιρέσω τον Αρχηγό ΓΕΕΘΑ, αντιθέτως, άλλωστε, το συγκεκριμένο Αρχηγό εγώ τον επέλεξα και εγώ τον εισηγήθηκα και θεωρώ ότι είναι μια εξαιρετική επιλογή και αυτό φάνηκε από την αντίδραση όλων σας. 
Νομίζω, όμως, ως προς αυτό μπορεί να σας βεβαιώσει και ο κ. Αποστολάκης. Αν του έδινα τη δυνατότητα να γράψει τη διάταξη, δε θα έγραφε «ο Υπουργός και ο Αρχηγός ΓΕΕΘΑ». 
Για τα νοσοκομεία σας απάντησα. Εγώ θεωρώ ότι αν καταφέρουμε να πάρουμε το 99% συνολικά, θα κάνω το σταυρό μου. Άρα, ας χάσουμε 1%. Ξέρετε πως είναι τώρα πάντα όταν σας χρωστά το ελληνικό δημόσιο. 
Νομίζω, σε μεγάλο βαθμό κάλυψα ότι είπαμε.
Καταλήγω με μια παρατήρηση, που την καταλαβαίνω, από την Πλεύση Ελευθερίας, για το θέμα της διανοητικής ιδιοκτησίας, που έχει απασχολήσει και μένα πάρα πολύ. 
Εάν το διαβάζουμε το άρθρο, κύριε συνάδελφε, η παράγραφος 2, αν τη δείτε, δίνει και στο Ελληνικό Κέντρο Αμυντικής Καινοτομίας την αξιοποίηση για τη χρήση και την εκμετάλλευση στον τομέα της άμυνας, της ασφάλειας και της πολιτικής προστασίας. 
Αυτό που προσπαθεί να γίνει με αυτή τη διατύπωση, είναι να πούμε στην ξένη εταιρεία ή στην ελληνική εταιρεία που έχει υψηλό redness level στο προϊόν, «δώστε μας για την ασφάλεια και την άμυνα και κράτα τα για όλα τα υπόλοιπα». Η διατύπωση αυτή είναι προϊόν της αγωνίας ότι, επειδή το ΕΛΚΑΚ είναι στα πρώτα του βήματα μήπως δεν προξενήσει αρκετό ενδιαφέρον. 
Προτιμάμε, δηλαδή, σε πρώτη φάση να χάσουμε κάτι και να προξενήσουμε ενδιαφέρον παρά το ανάποδο. Εάν έχετε, όμως, κάποια διατύπωση που κρίνετε ότι με αυτό το μεγάλο φόβο είναι επιτυχέστερη, ευχαρίστως να τη συζητήσουμε. Δεν υπάρχει εδώ. Σας είπα, όλο το ήθελα. 
Κυρίες και κύριοι συνάδελφοι, καταλήγω λέγοντας, θα το πω και στην Ολομέλεια, η χώρα έχει πολύ μεγάλη ανάγκη τις Ένοπλες Δυνάμεις της. Πολύ μεγάλη ανάγκη και πρέπει να συνεργαστούμε όλοι, με ένα πνεύμα κατανόησης και συν αντίληψης γι’ αυτό. 
Οι πολιτικές διαφορές είναι πάντα κατανοητές. Ξαναλέω, σε προεκλογική περίοδο το επίπεδο συνεννόησης που επετεύχθη στην αίθουσα είναι εντυπωσιακό. Δεν προσέβαλα το ΚΚΕ, λέγοντας ότι «συμφωνήσατε, κύριε συνάδελφε». Ξέρουμε ότι εσείς διαφωνείτε, δεν υπάρχει κάνα θέμα, το λέω πάντα. Το σεβόμαστε, έχετε ένα διαφορετικό τρόπο σκέψης. Αυτός είναι. Είναι πάντα ο ίδιος τουλάχιστον, δε μας εκπλήσσετε ή σπάνια μας εκπλήσσετε. 
Προφανώς, διαφωνείτε με όλα αυτά. Είναι εκτός και της αντίληψής σας και της φιλοσοφίας σας και της ανθρωπιάς σας. 
Για όλους, όμως, τους υπόλοιπους νομίζω ότι έγινε αντιληπτό, με τις επιμέρους διαφωνίες μας, κατανοητές, ότι είναι μια προσπάθεια για κάτι καινούργιο, το οποίο είναι απαραίτητο. Πόσο επιτυχημένη είναι; 
Εγώ πιστεύω ότι και θα τελεσφορήσει η προσπάθεια και θα αναπτυχθεί και θα μεγαλουργήσει. Θα δώσει λύσεις και σε άλλα πράγματα, για τις οποίες ήδη έχω ενδείξεις, όπως, παραδείγματος χάριν, της βελτίωσης στην πυροπροστασία και της βελτίωσης και σε ζητήματα προστασίας του περιβάλλοντος. Όμως, δε σας κρύβω ότι δεν είναι αυτός ο κύριος ρόλος του ΕΛΚΑΚ. Αυτός είναι σημαντικός αλλά όχι κύριος. 
Συγχωρήστε μου, επίσης, για το θέμα του χρόνου, τα άκουσε ο Πρόεδρος της Επιτροπής. Υπάρχει ξένη υπουργός, η οποία έρχεται και την οποία περιμένω στο Υπουργείο, στις 3. Αυτό ήταν και το όριο του χρόνου, πέραν του ότι προβλέπεται. Έχω πει και το λέω και επανειλημμένως, σε ατομικό επίπεδο είμαι απολύτως στη διάθεσή σας οποιαδήποτε στιγμή, είτε για διευκρινίσεις είτε για σκέψεις είτε για ιδέες και ουδείς διεκδικεί την απόλυτη γνώση και το μη σφάλμα. Επειδή είναι εθνικό το ζήτημα, η οποιαδήποτε υπόδειξη είναι απολύτως δεκτή. Άρα, είμαι πάντοτε στη διάθεσή σας και πέραν των στενά κοινοβουλευτικών διαδικασιών. Σας ευχαριστώ πάρα πολύ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Κι εμείς ευχαριστούμε. 
Στο σημείο αυτό, αφού ευχαριστήσουμε τον Υπουργό, κ. Δένδια, τον Υφυπουργό, κ. Κεφαλογιάννη αλλά και τον Αρχηγό ΓΕΕΘΑ, κ. Χούπη, που παρευρεθήκαν εδώ και μίλησαν αναλυτικά, να ευχαριστήσω και τους φορείς και όλους εσάς, που επί 6 ώρες περίπου επεξεργαστήκαμε αυτό το νομοσχέδιο. Ανανεώνουμε το ραντεβού μας για τη Δευτέρα, στη μία ώρα, στην αίθουσα 223, για τη β΄ ανάγνωση.  Καλό Σαββατοκύριακο.
Λύεται η συνεδρίαση. 
Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ανδριανός Ιωάννης Βασιλειάδης Βασίλειος (Λάκης), Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Θεοδωρικάκος Παναγιώτης (Τάκης) Καββαδάς Αθανάσιος, Κακλαμάνης Νικήτας, Καλογερόπουλος Δημήτριος, Κατσανιώτης Ανδρέας, Κτιστάκης Ελευθέριος, Λαμπρόπουλος Ιωάννης, Λιούτας Αθανάσιος, Μπουκώρος Χρήστος, Παναγιωτόπουλος Νικόλαος, Ρουσόπουλος Θεόδωρος (Θόδωρος), Στυλιανίδης Ευριπίδης, Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Χατζηδάκης Διονύσιος, Χρυσομάλλης Μιλτιάδης (Μίλτος), Αποστολάκης Ευάγγελος, Δούρου Ειρήνη (Ρένα), Ηλιόπουλος Όθων, Θεόφιλος Ξανθόπουλος, Κασιμάτη Ειρήνη (Νίνα), Πολάκης Παύλος, Χρηστίδου Ραλλία, Γιαννακοπούλου Κωνσταντίνα (Νάντια), Μάντζος Δημήτριος,  Μιχαηλίδης Σταύρος, Μπιάγκης Δημήτριος, Κομνηνάκα Μαρία, Τσοκάνης Χρήστος, Παπαναστάσης Νικόλαος, Κτενά Αφροδίτη, Σαράκης Παύλος, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Ρούντας Γεώργιος, Ζερβέας Αλέξανδρος, και  Καζαμίας Αλέξανδρος.
Τέλος και περί ώρα 14:35΄  λύθηκε η συνεδρίαση.

